Q=5	C=2	SS=1	LS=2	PS=0	DC=1	LC=0	SD=0	BS=1	G0=123	G1=94	G2=36	DLID=az_RU	BODY=Јеһова Аллаһ һәр дәрдимиздә бизә тәсәлли верир | Тәлим\nДИЛИ: Aзәрбајҹан (кирил әлифбасы) Јапонија жест дили Азәрбајҹан (латын әлифбасы) Алманија жест дили Америка жест дили Ангола жест дили Арҝентина жест дили Боливија жест дили Бразилија жест дили Венесуела жест дили Вјетнам Данимарка Еквадор жест дили Зимбабве жест дили Индонезија Индонезија жест дили Исвеч Испанија жест дили Италија жест дили Квебек жест дили Кенија жест дили Кирибати Колумбија жест дили Конго Кореја жест дили Куба жест дили Литва Македонија Малави жест дили Маҹарыстан жест дили Мексика жест дили Мјанма Непал Нидерланд Ниҝериа пиҹини Норвеч Парагвај жест дили Перу жест дили Полша жест дили Португалија жест дили Румынија жест дили Самоа Словакија жест дили Соломон Адалары пиҹини Тонга Тувалу Уелс Украјна Филиппин жест дили Финландија жест дили Фиҹи Франса жест дили Чехија жест дили Чили жест дили Чин (Кантон, садәләшдирилмиш) Чин (Кантон, әнәнәви) Чин (мандарин, садәләшдирилмиш) Чин (мандарин, әнәнәви) Чин жест дили адангме албан алман ами амһара африкаанс ајмара баса (Камерун) башгырд бенгал бикол болгар булу варај венда волајта га ган гарифуна гуарани гуҹарат гырғыз дигорон дуала дхолуо еве едо ермәни естон ефик занде зулу ибанаг ибо иврит илок инҝилис исланд исоко испан италјан кабре какчикел каннада каонде каталан кечуа (Анкаш) кечуа (Боливија) кикамба кикујју килуба кинјаруанда кирунди кисонге кореја коса куангали куанјама күрд курманҹи күрд курманҹи (Гафгаз) күрд курманҹи (кирил) латыш лингала лози лувале луганда лунда малагаси малај малајалам мам мамбве-лунгу маратһ масатек (Хуаутла) мајја маҹар мбунда мегрел михе монгол море моту науатл (Хуастека) науатл (Шимали Пуебла) науатл (мәркәзи) науатл (Ҝерерро) нгабар ндебеле ндебеле (Зимбабве) ндонга нзема окпе оромо осетин пангасинан папјаменто (Күрасао) пиҹин (Камерун) полјак португал пәнҹаб румын рус рус жест дили санго сапотек (Истм) свати себуан сепеди серб серб (латын) сесуто (Лесото) сесуто (Ҹәнуби Африка) сетсвана сидамо сингал словак словен сотсил сранан-тонго суаһили суаһили (Конго) тагалог таи тамил татар таҹик тви телугу тетела тетум (Дили) тзелтал тив тигре тлапанек ток-писин тотонак тохолабал тсонга тумбука түрк түркмән урһобо фарс фин фон франсыз хорват чех чибемба чилуба чинјанја читонга читонга (Малави) чичева чол чуваш шона јао јапон јоруба јунан јунан жест дили ҝүрҹү ҹола Һаити креолу Һиндистан жест дили һауса һилигајнон һинд һири-моту әрәб өзбәк\n«Һәр ҹүр тәсәлли Аллаһы... һәр дәрдимиздә бизә тәсәлли верир» (2 КОР. 1:3, 4).\nНӘҒМӘ: 33, 41\nНәјә ҝөрә аилә гурмаға һазырлашан вә аиләли инсанлар мүәјјән чәтинликләрин олаҹағыны ҝөзләмәлидирләр?\nМүгәддәс Китабда ады чәкилән бәзи инсанлар дуада неҹә тәскинлик тапмышдылар?\nБиз башгаларына неҹә көмәк едә биләрик?\n1, 2. Јеһова бизә чәтинликләрлә үзләшәндә неҹә көмәк едир вә Онун Кәламы бизи нәјә әмин едир?\nБИР субај гардашы 1 Коринфлиләрә 7:28 ајәсиндә јазылан бир фикир марагландырырды. Орада јазылыб ки, аилә гуранлар «һәјатда јени чәтинликләрлә үзләшәҹәкләр». Бу гардаш Стефан адлы аиләли вә јашлы ағсаггалдан сорушмушду: «Бурада сөһбәт һансы чәтинликләрдән ҝедир? Аилә гурасы олсам, бу чәтинликләри неҹә аша биләрәм?» Суала ҹаваб вермәздән әввәл Стефан гардаш онун диггәтини һәвари Булусун сөјләдији башга бир фикрә јөнәлдир. Булус јазмышды ки, Јеһова «һәр ҹүр тәсәлли Аллаһы»дыр вә «һәр дәрдимиздә бизә тәсәлли верир» (2 Кор. 1:3, 4).\n2 Һәгигәтән дә, Јеһова Аллаһ чәтинликлә үзләшәндә бизә тәскинлик верир, чүнки меһрибан бир ата кими бизи чох севир. О, Өз Кәламы васитәсилә бизә көмәк едир вә јол ҝөстәрир. Јәгин сиз дә өз һәјатынызда дәфәләрлә бунун шаһиди олмусунуз. Әмин ола биләрик ки, Јеһова кечмишдә олдуғу кими, бу ҝүн дә Өз хидмәтчиләринин, јәни бизим јахшылығымызы дүшүнүр. (Әрәмја 29:11, 12 ајәләрини охујун.)\n3 Проблемин сәбәбини биләндә онун өһдәсиндән ҝәлмәк инсана даһа асан олур. Бу фикри никаһа вә аилә һәјатына да аид етмәк олар. Буна ҝөрә дә нөвбәти суала ҹаваб тапмаг лазымдыр: Булус «јени чәтинликләр» дејәндә нәји нәзәрдә тутурду? Бәс Аллаһын һәм гәдимдә, һәм дә бизим дөврдә јашајан һансы хидмәтчиләринин нүмунәси бизә тәсәлли верә биләр? Бу суалларын ҹавабы бизә проблемләрин өһдәсиндән ҝәлмәјә көмәк едәҹәк.\n4, 5. Һәвари Булусун дедији «јени чәтинликләр»ә бәзән нәләр сәбәб олур?\n4 Ҝәлин бәшәријјәтин бешијиндә, илк аиләни јараданда Аллаһын дедији сөзләри јадымыза салаг: «Киши өз ата-анасыны тәрк едиб арвадына бағланаҹаг вә онлар бир бәдән олаҹаг» (Јар. 2:24). Тәәссүф ки, бу ҝүн мирас алдығымыз ҝүнаһ уҹбатындан јени аилә гуран ҹүтлүклә валидејнләр арасында мүәјјән чәтинликләр јараныр (Ром. 3:23). Мәсәлән, гадын әрә ҝедәндә валидејнин табелијиндән чыхыб әринин табелијинә кечир, чүнки Аллаһ әри гадынын башчысы тәјин едиб (1 Кор. 11:3). Бәзән тәзә аилә гуранлара бу һәгигәтлә барышмаг чәтин олур. Лакин гадын Мүгәддәс Китабдакы ҝөстәришә бојун әјмәли, гәбул етмәлидир ки, онун башы валидејнләри јох, әридир. Һәрдән тәзә аилә гуран инсанлара јени гоһумлары илә јола ҝетмәк чәтин олур вә буна ҝөрә дә онлар јени чәтинликләр јашајырлар.\n5 Даһа бир чәтинлик аиләдә ушағын олмасы илә бағлы јарана биләр. Дүздүр, әр вә арвад ушагларынын олаҹағыны биләндә севинирләр. Амма һамиләлик дөврүндә вә ушаг оландан сонра сәһһәтлә бағлы јарана биләҹәк проблемләри фикирләшәндә нараһат олурлар. Бунун мадди тәрәфи исә нараһатчылығы даһа да артырыр. Ушаг дүнјаја ҝәләндән сонра аилә һәјатында вәзијјәт дәјишир. Гадынын диггәти анҹаг ушаға ҹәмләнир, о, бүтүн ҝүнү көрпәсинин гајғысына галыр. Гадынын фикри-зикри анҹаг ушагда олдуғу үчүн әксәр кишиләр өзләрини атылмыш һисс едир. Бир тәрәфдән дә артыг ата олдуглары үчүн онларын јүкү артыр. Инди онлар аиләнин јени үзвүнүн мадди вә мәнәви ҹәһәтдән гејдинә галмалыдырлар.\n6—8. Ушаг саһиби олмаг арзусу һәјата кечмәјәндә инсан һансы һиссләри кечирир?\n6 Амма бәзи ҹүтлүкләри башга проблем нараһат едир. Онлар ушаг истәјирләр, амма ушаглары олмур. Һамилә гала билмәдији үчүн гадын өзүнү мәнәви ҹәһәтдән әзилмиш һисс едир. Аилә гурмаг вә ушағын олмасы чәтинликсиз өтүшмәдији кими, ушағын олмамасы да «јени чәтинликләр» јарадыр (Мәс. 13:12). Гәдимдә ушағы олмајан гадына пис бахырдылар. Буна ҝөрә дә Јагубун арвады Рәһилә ҝөрәндә ки, баҹысынын ушаглары олур, амма онун олмур әзаб чәкирди (Јар. 30:1, 2). Әксәр аиләләрин чохушаглы олдуғу әразидә хидмәт едән хүсуси тәјинатлы мүждәчиләрдән ҹамаат тез-тез нәјә ҝөрә ушагларынын олмадығыны сорушур. Мүждәчиләр мәнтигли сәбәб ҝәтирсәләр дә, вәзијјәти нәзакәтли шәкилдә баша салсалар да, адәтән, инсанлардан бу ҹүр ҹаваб ешидирләр: «Јахшы һәким таныјырам. Истәсәниз, сизи апарарам».\n7 Ана олмаг Инҝилтәрәдән олан бир баҹынын ән бөјүк арзусу иди. Амма вахт кечир онун бу арзусу һеч ҹүр чин олмурду. Баҹы баша дүшәндә ки, ана олмаг арзусуна анҹаг ҹәннәтдә чатаҹаг өзүнү чох пәришан һисс едирди. Баҹы илә әри өвладлыға ушаг ҝөтүрмәк гәрарына ҝәлди. Баҹы дејир: «Дүздүр, бу јолла ушаг бөјүтмәјин дадыны дујаҹагдым. Амма баша дүшүрдүм ки, ушаг ҝөтүрмәк өз өвладыны дүнјаја ҝәтирмәјин јерини верә билмәз».\n8 Мүгәддәс Китабда дејилир: «Гадын ушаг доғмагла горунаҹаг» (1 Тим. 2:15). Бу о демәк дејил ки, гадын садәҹә, ушаг дүнјаја ҝәтирмәклә вә ја ушаг бөјүтмәклә әбәди һәјата наил олаҹаг. Бу ајәнин мәнасы одур ки, ушаглы гадынын башы ушаг бөјүтмәјә вә аилә гајғыларына гарышдығы үчүн деди-году илә мәшғул олмаға вә ҹамаатын ишинә гарышмаға вахты олмур (1 Тим. 5:13). Аиләли гадын аилә һәјатында вә никаһда башга чәтинликләрлә дә үзләшә биләр.\nҺәјат јолдашыны итирән мәсиһијә бу дәрдә дөзмәјә нә көмәк едә биләр? (9 вә 12-ҹи абзаслара бахын)\n9. Нәјә ҝөрә инсан үчүн һәјат јолдашынын иткиси ағыр дәрддир?\n9 Евлиликлә бағлы чәтинликләри фикирләшәндә чох аз адам тапылар ки, һәјат јолдашынын өлүмүнү ағлына ҝәтирсин. Чохларынын јашадығы бу аҹы ән ағыр дәрдләрдән биридир. Һәјат јолдашыны итирән мәсиһи аилә гуранда никаһынын әбәди сүрәҹәјини дүшүнүрдү, никаһда бу ҹүр чәтинлијин дә олаҹағыны ағлына белә ҝәтирмирди. Биз Иса Мәсиһин өлүләрин дирилмәси илә бағлы вердији вәдә үрәкдән инанырыг (Јәһ. 5:28, 29). Бу вәд һәјат јолдашыны итирән инсан үчүн чох ҝүҹлү тәсәлли ола биләр. Беләҹә, меһрибан Атамыз Јеһова Аллаһ дәрди оланлара Кәламы васитәсилә ҝүҹ вә тәскинлик верир. Ҝәлин ҝөрәк Јеһова бир нечә хидмәтчисинә неҹә тәсәлли вериб вә бунун онлара һансы фајдасы олуб.\nДӘРДЛИ ҜҮНЛӘРИМИЗДӘ, О, БИЗӘ ТӘСӘЛЛИ ВЕРИР\n10. Һәннә неҹә тәсәлли тапды? (Мәгаләнин әввәлиндәки шәклә бахын.)\n10 Әлгәнанын севимли һәјат јолдашы Һәннәнин дә бөјүк дәрди вар иди. Онун ушағы олмурду. Әринин икинҹи арвады Фәнинәнин исә чохлу ушағы вар иди. (1 Ишмуил 1:4—7 ајәләрини охујун.) Һәннә сонсуз олдуғу үчүн Фәнинә ону илләрлә әлә салырды. Бу вәзијјәт Һәннәни тамам үзүр, онун дәрдини даһа да ағырлашдырырды. О, дәрдини Јеһоваја данышмагла тәскинлик тапырды. Бир дәфә Һәннә Јеһоваја хејли дуа етмишди. Ҝөрәсән, о ҝөзләјирдими ки, Јеһова онун диләјини јеринә јетирәҹәк? Ола билсин, ҝөзләјирди. Бәлкә дә о, буна үмид етмирди, амма дуа едәндән сонра «артыг онун чөһрәсиндә кәдәр» јох иди (1 Ишм. 1:12, 17, 18). Һәннә әмин иди ки, Јеһова Аллаһ ја она өвлад бәхш едәҹәк, ја да бу бошлуғу башга бир јолла долдураҹаг.\n11. Чәтинликлә үзләшәндә неҹә тәсәлли тапа биләрик?\n11 Нә гәдәр ки, гејри-камилик вә Шејтанын әлиндә олан бу дүнјада јашајырыг чәтинликләрдән вә проблемләрдән гача билмәрик (1 Јәһ. 5:19). Амма бу бизи горхутмамалыдыр, чүнки Јеһова «һәр ҹүр тәсәлли Аллаһы»дыр. Һәјатда үзләшдијимиз чәтинликләрин өһдәсиндән ҝәлмәк үчүн Аллаһдан дуада көмәк истәмәлијик. Һәннә Јеһоваја үрәјини ачыб бошалтмышды. Биз дә проблем јашајанда Јеһоваја һиссләримизи, садәҹә, данышмагла кифајәтләнмәмәлијик. Биз Она јалвармалыјыг, һиссләримизи һәрарәтли дуаларла Она чатдырмалыјыг (Филип. 4:6, 7).\n12. Гадын пејғәмбәр Һәннәјә севинҹини итирмәмәјә нә көмәк едирди?\n12 Инсанын дәрди нә гәдәр ағыр олур-олсун, Јеһова она тәскинлик вермәјә гадирдир, фәрги јохдур бу дәрдә сәбәб ушағын олмамасыдыр, јахуд һәјат јолдашынын вәфаты. Лука 2:37 ајәсиндә Һәннә адлы 84 јашлы гадын пејғәмбәрдән сөз ачылыр. О әрә ҝедәндән једди ил сонра әрини итирмишди. Мүгәддәс Китабда онун ушағынын олуб-олмадығы илә бағлы һеч бир мәлумат јохдур. Бәс ҝөрәсән, бу јаша гәдәр Һәннә нә илә мәшғул олуб? Јухарыда ҝәтирилән ајәдән бу суала ҹаваб тапа биләрик. Орада дејилир: «О, һәмишә мәбәддә олурду, оруҹ тутуб дуа едир, ҝеҹә-ҝүндүз ибадәт едирди». Ҝөрүндүјү кими, Һәннә Аллаһа ибадәтдә тәскинлик вә севинҹ тапырды.\n13. Доғмаларымыздан еһтијаҹ дујдуғумуз көмәји алмајанда јахын достлар бу тәләбаты неҹә тәмин едә биләр? Нүмунә чәкин.\n13 Баҹы-гардашларла сых мүнасибәт сахласаг, өзүмүзә әсл достлар вә сирдашлар тапа биләрик (Мәс. 18:24). Бу фикрә сүбут олараг Пола адлы баҹынын нүмунәсинә баха биләрик. Пола дејир ки, онун беш јашы оланда анасы Јеһованын јолундан узаглашыр. Буна ҝөрә о, чох пис олур. Она бу вәзијјәтлә барышмаг чох чәтин иди. Амма јығынҹагларындан Енн адлы бир баҹы она тәскинлик тапмаға көмәк едир. Онун көмәји илә Поланын Јеһова илә мүнасибәтләри мөһкәмләнир. Пола дејир: «Енн мәним гоһумум олмаса да, доғма адамым кими мәнә мәһәббәт ҝөстәрирди. Бу мәнә Јеһованын јолунда мөһкәм галмаға көмәк етди». Пола бу ҝүн дә хидмәтдә фәалдыр. Инди о чох хошбәхтдир, чүнки јенә анасы илә бирҝә бир јығынҹагда Јеһоваја хидмәт едир. Енн дә Полаја ҝөрә чох севинир, чүнки ону Јеһованын јолунда бир ана кими тәрбијә едиб.\n14. Башгаларына тәсәлли вермәк инсанын өзүнә нәдә көмәк едир?\n14 Мараглы мәгамдыр ки, башгаларына мәһәббәт ҝөстәрәндә вә тәсәлли верәндә инсан ејни заманда өзүнә көмәк етмиш олур, онун ичиндәки кәдәр кечиб ҝедир. Һәм аиләли, һәм субај баҹылар тәсдиг едә биләр ки, Јеһова илә әмәкдашлыг едәрәк башгаларына мүждәни чатдырмаг инсана әвәзсиз севинҹ ҝәтирир. Бу баҹылар Аллаһын ирадәсини јеринә јетирәрәк Она шәрәф ҝәтирмәјә ҹан атырлар. Һәтта бәзиләри үчүн тәблиғ иши мәлһәм кимидир. Һәр биримиз, истәр әразимиздәки, истәр јығынҹағымыздакы инсанлара мәһәббәт ҝөстәрмәклә јығынҹагдакы бирлији мөһкәмләндиририк (Филип. 2:4). Һәвари Булус бу саһәдә ҝөзәл нүмунәдир. О, Салоникидәки баҹы-гардашлар үчүн «көрпәләрини әмиздириб әзизләјән ана кими» олмушду. Булус онлара һәгигәт јолунда бир нөв аталыг етмишди. (1 Салоникилиләрә 2:7, 11, 12 ајәләрини охујун.)\n15. Ушагларла дәрс кечмәк кимин мәсулијјәтидир?\n15 Инди исә ҝәлин ҝөрәк јығынҹағымыздакы аиләләрә неҹә көмәк едә биләрик. Бәзән Мүгәддәс Китабы јени өјрәнән инсанлар јеткин мәсиһиләрдән хаһиш едирләр ки, ушаглары илә, һәтта азјашлыларла Мүгәддәс Китаб дәрси кечсинләр. Аллаһын Кәламына әсасән, ушаглара Аллаһ һаггында билик вермәк валидејнин мәсулијјәтидир (Мәс. 23:22; Ефес. 6:1—4). Мүәјјән вәзијјәтләрдә киминсә көмәјинә, доғрудан да, еһтијаҹ јараныр, һәтта бу көмәји ҝөстәрмәк мүтләг олур. Амма јенә дә дәрси валидејн өзү кечмәлидир. Чүнки валидејн ушагла сых үнсијјәт етмәли вә ушағыны јахындан танымалыдыр.\n16. Башгасынын ушағына дәрс кечән мәсиһи нәји јадда сахламалыдыр?\n16 Һәрдән валидејн гәрара ҝәлир ки, ушағы илә башгасы дәрс кечсин. Бу һалда дәрс кечән тәблиғчи еһтијатлы олмалыдыр ки, ушаға валидејнлик етмәсин. Бәзән ата-анасы Јеһованын јолунда олмајан ушагларла дәрс кечмәли олуруг. Бу һалда да јадда сахламалыјыг ки, ушаға дәрс кечмәк онунла валидејн кими рәфтар етмәјә ихтијар вермир. Бу ҹүр дәрсләр ушағын өз евиндә валидејнин вә ја јеткин мәсиһинин јанында, јахуд дәрс кечмәк үчүн мүнасиб олан иҹтимаи јердә кечирилмәлидир. Бу һалда һеч ким тәблиғчини јанлыш бир һәрәкәтдә иттиһам едә билмәз. Үмид едирик ки, вахт ҝәләҹәк бу ушагларын валидејнләри Аллаһын онларын үзәринә гојдуғу мәсулијјәти өзләри јеринә јетирәҹәкләр.\n17. Ушаглар аиләјә неҹә дајаг ола биләр?\n17 Јеһова Аллаһы севән вә Онун әмрләринә риајәт едән ҝәнҹләр аиләнин дајағыдыр. Мәсәлән, онлар валидејнләринә һөрмәт едир вә аиләјә мадди ҹәһәтдән дәстәк олурлар. Бу ушаглар ибадәтдә дә доғмаларына дәстәк ола биләр. Мисал үчүн, Шејсин нәслиндән олан вә дашгындан әввәл јашамыш Ләмек Јеһоваја ибадәт едирди. О, оғлу Нуһ барәдә белә демишди: «Бу ушаг Јеһованын ләнәтләдији торпаға ҝөрә чәкдијимиз әзијјәти вә әлимизин зәһмәтини јүнҝүлләшдирәҹәк». Аллаһ дашгындан сонра торпағын үзәриндән ләнәти ҝөтүрәндә бу сөзләр јеринә јетди (Јар. 5:29; 8:21). Бу ҝүн Јеһова Аллаһа сәдагәтлә хидмәт едән ушаглар да аилә үзвләринә чәтинликләрин өһдәсиндән ҝәлмәјә вә дашгындан да бөјүк фәлакәтдән, Армаҝеддондан сағ чыхмаға көмәк едә биләр.\n18. Биз нәјин сајәсиндә истәнилән чәтинлијә дөзә биләрик?\n18 Бу ҝүн һәр биримизин мүхтәлиф дәрди вә проблеми олса да, Јеһова Аллаһа уҹалтдығымыз дуалар, Мүгәддәс Китабда ады чәкилән иманлы инсанларын нүмунәси вә бир-биримизлә сых үнсијјәт бизә тәсәлли тапмаға көмәк едир. (Зәбур 145:18, 19 ајәләрини охујун.) Јеһова Аллаһын һәр бир дәрдә тәсәлли вермәјә гадир олдуғуну билмәк бизә инди үзләшдијимиз истәнилән чәтинлијә дөзмәјә ҝүҹ верир вә бизи ҝәләҹәк чәтинликләри мәтанәтлә гаршыламаға һазырлајыр.


Q=1	C=1	SS=0	LS=0	PS=0	DC=0	LC=0	SD=0	BS=3	G0=130	G1=94	G2=32	DLID=az_RU	BODY=Илјас пејғәмбәр дуа едиб ҝөзләјирди | Әсил иман\nОН БИРИНҸИ ФӘСИЛ\nО, ҝөздә-гулагда иди\n1, 2. а) Илјас пејғәмбәр һансы тапшырығы јеринә јетирмәлидир? б) Илјас пејғәмбәр Әһәбдән нә илә фәргләнир?\nИЛЈАС ПЕЈҒӘМБӘР Кармел дағынын тәпәсинә чыхыб тәкликдә Јеһова Аллаһа дуа етмәк истәјир. Амма онун јан-јөрәсиндә чохлу адам вар. Онларын әксәријјәти јалтагланыб пејғәмбәрин ҝөзүнә ҝирмәјә чалышыр. Чүнки бир аз әввәл онун диләјилә ҝөјдән од ҝәлдијинин шаһиди олублар. Лакин даға галхмаздан әввәл пејғәмбәр һеч дә үрәјинҹә олмајан бир иши ҝөрмәлидир — Әһәб падшаһла данышмалыдыр.\n2 Илјас пејғәмбәрлә Әһәб бир-бириндән јерлә ҝөј гәдәр фәргләнир. Дәбдәбәли падшаһ гијафәсиндә олан Әһәб тамаһкар, зәиф ирадәли инсандыр, о, Јеһова Аллаһын јолундан дөнүб. Садә пејғәмбәр палтары (ја һејван дәрисиндән, ја дәвә јунундан, ја да кечи гылындан иди) ҝејмиш Илјас пејғәмбәр исә Аллаһа садиг, чох ҹәсур вә иманлы инсандыр. Битмәк үзрә олан бу ҝүн онлар арасындакы фәрги ајдын үзә чыхарды.\n3, 4. а) Әһәб вә Баала гуллуг едәнләр неҹә рүсвај олдулар? б) Бу фәсилдә һансы суаллара ҹаваб тапаҹағыг?\n3 Бу ҝүн Әһәб вә Баала гуллуг едәнләр рүсвај олдулар. Падшаһ Әһәблә мәликә Изәбилин Исраилин онгәбиләли падшаһлығында јајдығы бүтпәрәст дин ағыр мәғлубијјәтә уғрады. Баалын сахта аллаһ олдуғу үзә чыхды. Каһинләри чығыра-чығыра она јалвардылар, атылыб-дүшдүләр, бәдәнләрини јаралајыб ганларыны төкдүләр. Амма бу бојда шејин габағында Баал ади од нәдир ки, ону да ҝөндәрә билмәди. Һәмчинин дөрд јүз әлли нәфәр пејғәмбәри лајигли ҹәзасыны аланда онлары һифз едә билмәди. Баал бир шејин дә гаршысында аҹиз иди вә онун бу аҹизлији тезликлә там сүбута јетириләҹәк. Үч илдән артыг иди ки, пејғәмбәрләри јалварыб ондан өлкәни бәрбад һала салан гураглыға сон гојмағы диләјирдиләр. Амма Баал һеч нә едә билмирди. Тезликлә Јеһова Аллаһ гураглыға сон гојуб Баалдан үстүн олдуғуну сүбут едәҹәк (1 Пад. 16:30—17:1; 18:1—40).\n4 Јеһова Аллаһ буну нә вахт едәҹәк? Илјас пејғәмбәр бу вахт чатана гәдәр нә едир? Бу мөмин инсандан биз нә өјрәнирик? Ҝәлин бу суаллара ҹаваб тапаг. (1 Падшаһлар 18:41—46 ајәләрини оху.)\nИлјас пејғәмбәр дуа едир\n5. Илјас пејғәмбәр Әһәбә нә дејир вә ҝүн әрзиндә баш верәнләрдән Әһәб нә исә өјрәндими?\n5 Илјас пејғәмбәр Әһәбә дејир: «Дур, је-ич. Чүнки лејсан сәси ҝәлир!» Ҝөрәсән, бу бәдхаһ падшаһ һәмин ҝүн баш верәнләрдән нә исә өјрәнди? Мүгәддәс Китабда бу һагда конкрет һеч нә дејилмир. Һәмчинин орада онун төвбә етдијинә, Аллаһдан әфв диләмәк үчүн пејғәмбәрдән көмәк истәдијинә ишарә едән бир кәлмә белә, јазылмајыб. Садәҹә јазылыб ки, «Әһәб јејиб-ичмәјә ҝетди» (1 Пад. 18:41, 42). Бәс Илјас пејғәмбәр нә етди?\n6, 7. Илјас пејғәмбәр нә һагда вә нәјә ҝөрә дуа етди?\n6 «Илјас исә Кармел дағынын башына чыхыб диз чөкдү, әјилиб үзүнү дизләри арасына гојду». Әһәб гарныны дојдурмаға ҝедәндә Илјас пејғәмбәр Јараданына дуа едирди. Пејғәмбәр диз чөкүб башыны о гәдәр ашағы әјмишди ки, үзү аз галырды дизләринә дәјсин. Бу дурушла о, өзүнү Аллаһын гаршысында ашағы тутдуғуну ҝөстәрирди. Ҝөрәсән, бу мөмин адам нә һагда дуа едирди? Јагуб 5:18 ајәсиндән ҝөрүнүр ки, пејғәмбәр Аллаһдан јағыш диләјирди. Еһтимал ки, о, бу дуаны Кармел дағынын тәпәсиндә етмишди.\nИлјас пејғәмбәр Аллаһын ирадәсинин һәјата кечмәсини чох истәјирди вә бунун үчүн дуа едирди\n7 Јеһова Аллаһ демишди: «Мән јерә јағыш јағдыраҹағам» (1 Пад. 18:1). Буна ҝөрә дә Илјас пејғәмбәр дуа едирди ки, Аллаһ Өз вәдини јеринә јетириб јағыш јағдырсын. Һарадаса мин ил сонра Иса пејғәмбәр дә өз давамчыларына Аллаһын ирадәсинин јеринә јетмәси барәдә дуа етмәји бујурмушду (Мәт. 6:9, 10).\n8. Илјас пејғәмбәрдән дуа илә бағлы нә өјрәнирик?\n8 Илјас пејғәмбәрдән дуа илә бағлы чох шеј өјрәнирик. Онун үчүн ән ваҹиби Јеһова Аллаһын ирадәсинин јеринә јетмәси иди. Дуа едәркән јадда сахламалыјыг ки, Аллаһын «ирадәсинә мүвафиг нә диләјириксә, О ешидир» (1 Јәһ. 5:14). Буна ҝөрә дә дуаларымызын Аллаһа мәгбул олмасы үчүн Онун ирадәсинин нәдән ибарәт олдуғуну билмәлијик. Бунун үчүн һәр ҝүн Мүгәддәс Китабы охумалыјыг. Сөзсүз ки, Илјас пејғәмбәрин сојдашларына да јазығы ҝәлирди, онлары аҹынаҹаглы вәзијјәтә салан гураглығын битмәсини арзулајырды. Шүбһәсиз, Јеһова Аллаһын мөҹүзәсини ҝөрәндә онун үрәји миннәтдарлыгла долуб-дашмышды. Биз дә башгаларынын рифаһы үчүн дуа етмәли вә Аллаһа шүкүр етмәлијик. (2 Коринфлиләрә 1:11; Филиппилиләрә 4:6 ајәләрини оху.)\nО, Аллаһын вәдинә инанырды вә ҝөздә-гулагда иди\n9. а) Илјас пејғәмбәр нөкәринә нә тапшырды? б) Илјас пејғәмбәрдән нә өјрәнирик?\n9 Илјас пејғәмбәр әмин иди ки, Јеһова Аллаһ јағыш јағдыраҹаг, амма нә вахт јағдыраҹаг, билмирди. О, јағышы ҝөзләдији мүддәтдә нә етди? Мүгәддәс Китабда јазылыб ки, о, өз нөкәринә дејир: «Галх, дәниз тәрәфә бах». Нөкәр ҝедиб бахыр вә ҝәлиб «һеч нә јохдур» дејир. Пејғәмбәр једди дәфә она «ҝет бах» дејир (1 Пад. 18:43). Илјас пејғәмбәрдән ән азы ики шеј өјрәнирик. Биринҹиси, о, Јеһова Аллаһын вәдинә инанырды. Икинҹиси, ҝөздә-гулагда иди.\nИлјас пејғәмбәр һәр ан јағышдан әламәт ҝөзләјирди\n10, 11. а) Илјас пејғәмбәр Јеһова Аллаһын вәдинә инандығыны неҹә ҝөстәрди? б) Нәјә әсасән биз дә Аллаһын вәдинә инана биләрик?\n10 Илјас пејғәмбәр Јеһова Аллаһын вәдинә инандығы үчүн һәр ан јағышдан әламәт ҝөзләјирди. О, нөкәрини һүндүр бир јерә ҝөндәрди ки, орадан үфүгә бахыб ҝөрсүн, јағышдан бир әламәт вар, ја јох. Нөкәр үрәкачан хәбәр ҝәтирмәди, о деди ки, «һеч нә јохдур». Үфүгдә һеч нә ҝөрүнмүрдү, сәма ајдын, булудсуз иди. Бу, бизә бир гәдәр гәрибә ҝәлә биләр, чүнки Илјас пејғәмбәр Әһәб падшаһа демишди ки, «лејсан сәси ҝәлир». О, нијә белә демишди, ахы ҝөјдә бир дәнә дә олсун булуд јох иди?\n11 Јеһова Аллаһ Илјас пејғәмбәрә јағыш јағаҹағыны вәд етмишди. Аллаһын пејғәмбәри вә елчиси олдуғу үчүн о әмин иди ки, Аллаһ вәдини ҝерчәкләшдирәҹәк. Пејғәмбәр Аллаһа о дәрәҹәдә инанырды ки, санки, јағышын сәсини ешидирди. Бу, бизә Мүгәддәс Китабда Муса пејғәмбәр барәдә јазылан нөвбәти сөзләри хатырладыр: «Ҝөзәҝөрүнмәзи ҝөрүрмүш кими мәтин иди». Бәс бизим үчүн дә Аллаһ бу гәдәр ҝерчәкдир? Аллаһа вә Онун вәдләринә белә иман ҝәтирмәјә бизим чохлу сәбәбимиз вар (Ибр. 11:1, 27).\n12. а) Илјас пејғәмбәрин ҝөздә-гулагда олдуғу нәдән ҝөрүнүр? б) Нөкәр үфүгдә балаҹа булудун ҝөрүндүјүнү хәбәр верәндә пејғәмбәр нә етди?\n12 Илјас пејғәмбәр һәмчинин ҝөздә-гулагда иди. О, нөкәрини бир дәфә јох, ики дәфә јох, дүз једди дәфә ҝери јоллады. Јәгин ҝедиб-ҝәлмәкдән нөкәр лап әлдән дүшмүшдү, амма Илјас пејғәмбәр руһдан дүшмүрдү, о, әламәт ҝөзләјирди. Нәһајәт, једдинҹи дәфә нөкәр ҝәлиб деди: «Дәниздән әл бојда булуд галхыр». Тәсәввүр един: нөкәр әлини ачыб дәниз тәрәфдән ҝәлән кичик булуду тәсвир едир. Ола билсин, нөкәр үчүн бу кичик булуд елә дә әһәмијјәт дашымырды. Илјас пејғәмбәр үчүнсә бөјүк мәна дашыјырды. О, тез нөкәринә бујурду: «Дур, ҝет Әһәбә де: “Арабаны һазырла. Ашағы ен ки, лејсана дүшмәјәсән”» (1 Пад. 18:44).\n13, 14. а) Илјас пејғәмбәри нәдә тәглид едә биләрик? б) Нәјә ҝөрә бу ҝүн јубанмадан аддым атмалыјыг?\n13 Илјас пејғәмбәр бизим үчүн ҝөзәл нүмунә гојуб. Биз дә Аллаһын вәдинин ҝерчәкләшәҹәји вахтын астанасында јашајырыг. О, гураглығын битмәсини ҝөзләјирди, биз исә бу позғун дүнја дүзәнинин сонуну ҝөзләјирик (1 Јәһ. 2:17). О ҝүн ҝәләнәдәк Илјас пејғәмбәр кими ајыг-сајыг галмалыјыг. Иса Мәсиһ давамчыларына бујурмушду: «Буна ҝөрә дә ојаг галын, чүнки Ағанызын һансы ҝүн ҝәләҹәјини билмирсиниз» (Мәт. 24:42). О, нә демәк истәјирди, демәк истәјирди ки, давамчылары сонун јахынлашдығындан бихәбәр олаҹаглар? Хејр, буну демәк истәмирди. Чүнки о, сона јахын дүнјада һансы һадисәләрин ҹәрәјан едәҹәјини хәбәр вермишди. Бу ҝүн һәр биримиз «дөврүн јекунунун» әламәти олан һадисәләри өз ҝөзләримизлә ҝөрүрүк. (Мәтта 24:3—7 ајәләрини оху.)\nКичик бир булуд кифајәт иди ки, Илјас пејғәмбәр Јеһова Аллаһын вәдини јеринә јетирәҹәјинә әмин олсун. Ахырзаманда јашадығымызы сүбут едән һадисәләр јубанмадан аддым атмағымыз үчүн тутарлы сәбәбдир\n14 Бу һадисәләр ахырзаманда јашадығымыза тутарлы сүбутдур. Мәҝәр бу сүбутлар Аллаһа хидмәтдә јубанмадан аддым атмағымыз үчүн кифајәт дејил? Үфүгдә ҝөрүнән кичик бир булуд кифајәт иди ки, Илјас пејғәмбәр Јеһова Аллаһын вәдини јеринә јетирәҹәјинә әмин олсун. Бәс онун үмидләри доғрулдуму?\nМәмнунлуг вә немәтләр\n15, 16. Бир-биринин далынҹа һансы һадисәләр баш верди вә Илјас пејғәмбәр Әһәбдән нә ҝөзләјирди?\n15 Мүгәддәс Китабда јазылыб: «Бу вахт ҝөјүн үзүнү гара булудлар алды, күләк әсди, шиддәтли лејсан башлады. Әһәб арабасыны сүрүб Јизраилә үз тутду» (1 Пад. 18:45). Бу һадисәләр чох гыса мүддәтдә баш верди. Пејғәмбәрин нөкәри Әһәбә хәбәри чатдырдығы вахт һәмин о кичик булуддан топа-топа гара булудлар әмәлә ҝәлиб бүтүн ҝөј үзүнү тутду. Ҝүҹлү күләк галхды. Үч ил јарымдан сонра, нәһајәт, Исраил торпағына јағыш јағды. Сусузлугдан ҹадар-ҹадар олмуш торпаг сују аҹҝөзлүклә ҹанына чәкирди. Јағыш ҝет-ҝедә шиддәтләнди. Гишон чајынын сују мәҹрасындан чыхыб Баал пејғәмбәрләринин ганыны јујуб апарды. Инди дикбаш, аси исраиллиләр Исраил торпағындан Баала ибадәтин көкүнү кәсмәли, өлкәни бу чиркабдан тәмизләмәли идиләр.\n«Шиддәтли лејсан башлады»\n16 Илјас пејғәмбәр үмидвар иди ки, халг буну едәҹәк. Јәгин о, баш верән һадисәләрин Әһәбә неҹә тәсир едәҹәјини дүшүнүрдү: ҝөрәсән, Әһәб төвбә едиб Баала ибадәтдән әл чәкәҹәк? Әслиндә, һәмин ҝүн баш верәнләри ҝөрүб буну етмәли иди. Биз билмирик, Әһәб нә фикирләширди. Мүгәддәс Китабда садәҹә јазылыб ки, «Әһәб арабасыны сүрүб Јизраилә үз тутду». Ҝөрәсән, о, өзүнә дәрс ҝөтүрдү? Пис јолундан дөндү? Сонракы һадисәләр ҝөстәрир ки, јох. Амма ҝүн һәлә битмәмишди, Илјас пејғәмбәрлә Әһәб падшаһы ирәлидә даһа бир шеј ҝөзләјирди.\n17, 18. а) Илјас пејғәмбәр Јизраилә ҝедәндә јолда нә баш верди? б) Пејғәмбәрин Кармелдән Јизраилә гача-гача ҝетмәсиндә гејри-ади олан нәдир? (Һәмчинин һашијәјә бах.)\n17 Илјас пејғәмбәр Әһәб падшаһын ҝетдији јолла Јизраилә үз тутду. О, гаранлыг, палчыглы јолла чох узаг мәсафәни гәт етмәли иди. Амма јолда гејри-ади бир шеј баш верди.\n18 «Јеһованын әли Илјасын үстүнә енди. О, палтарынын әтәкләрини белинә долајыб Јизраилә гәдәр Әһәбин габағынҹа гачды» (1 Пад. 18:46). Јеһова Аллаһ мөҹүзәви шәкилдә Илјаса ҝүҹ верди. Кармелдән Јизраилә 30 километр јол иди. Үстәлик, пејғәмбәр дә ҹаван дејилди *. Тәсәввүр един: Илјас пејғәмбәр палтарынын әтәкләрини јығыб белинә долајыр ки, раһат гачсын. О, лилли, палчыглы јолла елә сүрәтлә гачыр ки, ҝәлиб падшаһын арабасына чатыр, һәлә арабаны да өтүб кечир.\n19. а) Аллаһын Илјас пејғәмбәрә ҝүҹ-гүввәт вермәси һансы пејғәмбәрликләри јадымыза салыр? б) Јизраилә ҝедәндә пејғәмбәрдә һансы әминлик вар иди?\n19 Бу, Аллаһын Илјас үчүн етдији мөҹүзә иди. Ола билсин, пејғәмбәр һеч ҹаванлығында да өзүнү бу гәдәр ҝүҹлү, ҝүмраһ һисс еләмәмишди, бу гәдәр дөзүмлү олмамышды. Јәгин о, гејри-ади һиссләр кечирирди. Бу һадисәни охујанда Ҹәннәтдә салеһ инсанларын там сағлам вә ҝүмраһ олаҹағына зәманәт верән пејғәмбәрликләр јадымыза дүшүр. (Әшија 35:6 ајәсини оху; Лука 23:43.) Палчыглы јолла Јизраилә гачан пејғәмбәрин дахилиндә, сөзсүз ки, әминлик вар иди. О әмин иди ки, вар олан Аллаһ Јеһова ондан разыдыр!\n20. Јеһова Аллаһдан немәт алмаг истәјириксә, нә етмәлијик?\n20 Јеһова Аллаһ чох истәјир ки, бизә немәтләр версин. Ҝәлин бу немәтләри алмаг үчүн әлимиздән ҝәләни едәк. Илјас пејғәмбәр кими ајыг-сајыг олаг, бу ағыр зәманәдә Јеһова Аллаһын һәрәкәтә кечмәк үзрә олдуғуну ҝөстәрән сүбутлары диггәтлә изләјәк. Илјас пејғәмбәр кими биз дә әмин ола биләрик ки, һагг Аллаһы Јеһованын вердији бүтүн вәдләр ҝерчәкләшәҹәк (Зәб. 31:5).\n^ абз. 18 Бу һадисәдән гыса мүддәт сонра Јеһова Аллаһ Илјас пејғәмбәрә Әлјәсәни өз хәләфи кими һазырламағы бујурур. Мүгәддәс Китабда јазылыб ки, сонралар Әлјәсә «Илјасын әлинә су төкәрди» (2 Пад. 3:11). Ҝөрүнүр, Әлјәсә бу аһыл кишијә бахырды, онун гуллуғунда дурурду.\nИлјас пејғәмбәрин дуаја өнәм вердији нәдән ҝөрүнүр?\nИлјас пејғәмбәр Јеһова Аллаһын вәдинә етибар етдијини неҹә ҝөстәрди?\nАјыг-сајыг олмагда Илјас пејғәмбәрдән нә өјрәнирик?\nҺансы саһәләрдә Илјас пејғәмбәрин иманыны өрнәк ҝөтүрә биләрсиниз?\nИлјас пејғәмбәр ҝөздә-гулагда иди


Q=12	C=0	SS=0	LS=12	PS=0	DC=0	LC=0	SD=0	BS=1	G0=11	G1=11	G2=9	DLID=az_RU	BODY=may 25, 2022 - 12:31 PM Хәбәрин коду : 1260627 Мәнбә : АБНА Хәбәр Аҝентлији Link:\nӘһли-Бејт (әлејһимус сәлам) – Хәбәр Аҝентлији АБНА-нын вердији мәлумата әсасән, Таҹикистанын Бәдәхшан Мухтар Вилајәтинин мүҹаһидләриндән вә нүфузлу исмаили шиәләриндән олан полковник Мәһәммәд Багир Мәһәммәд Багиров анти-Шиә Таҹикистан дөвләти тәрәфиндән террор едилиб.\nЈерли шаһидләрин сөзләринә ҝөрә, полковник Мәһәммәд Багиров 22 мај 2022-ҹи ил ахшам радәләриндә снајпер илә вурулараг шәһадәтә јетирилиб.\nБәдәхшан Дағлыг Мухтар Вилајәти Полиси бәјанат јајараг, Мәһәммәд Багирову реҝионал ҹинајәткар груплашманын лидери кими характеризә едәрәк иддиа едиб: “22 мај, 2022-ҹи ил, саат 17:30 радәләриндә “Хорог” шәһәринин “Хорог Бала” мәһәлләсинин “Бәр Хорог” әразисинин ҹинајәткар групун арасында баш вермиш дахили гаршыдурмада, груп лидери Мәһәммәд Багир Мәһәммәд Багиров өлдүрүлүб. Бәдәхшан әјаләт прокурорлуғу бу һадисә илә бағлы илкин арашдырма апарыр.”\nТаҹик Милли Пакты исә бәјанат јајараг, Мәһәммәд Багир Мәһәммәд Багировун өлдүрүлмәсини гәти шәкилдә писләјиб вә буну “дөвләт террору” адландырыб.\n“Мүхалифәт Коалисијасы” да бәјанат јајараг Бәдәхшан халгына чағырыш едиб: “Һакимијјәтин суи-гәсдләринә фикир вермәјин; Чүнки онлар бу бөлҝәнин мәһәлләләри арасында нифаг салмагла нүмајишчиләрин гануни тәләбләрини шүбһә алтына алмаг вә төрәтдикләри ҹинајәтләрин нәтиҹәләрини бөлҝә әһалисинин үзәринә гојмаг истәјирләр”.\nПолковник Мәһәммәд Багир Мәһәммәд Багиров Таҹикистанда 5 иллик вәтәндаш мүһарибәси заманы (1992-1997) Бәдәхшан Шиәләринин сәһра командирләриндән бири олуб. Сүлһдән сонра о, Таҹикистанын сәрһәд командирләриндән бири кими хидмәт едиб.\nШәһид Мәһәммәд Багировун оғлу вә күрәкәни дә он ил әввәл (2012-ҹи илдә) террор едилиб. Һәмчинин Шәһид Мәһәммәд Багировун Шиә алимләриндән вә јолдашларындан олан шәһид “Сәбзәли Мәһәммәд Рза” бир нечә ил әввәл чох фаҹиәли шәкилдә шәһид едилиб.\nСон илләрдә Таҹикистанын мәркәзи һөкумәтинә гаршы етиразларын ҝүҹләндији бир вахтда, Мәһәммәд Багиров етиразларын популјар лидерләриндән бири кими һөкумәтдән халгын тәләбләрини јеринә јетирилмәсини тәләб едирди.\nӨтән һәфтә Таҹикистанын дағлыг Бәдәхшан вилајәтинин пајтахты Хорог шәһәриндә Таҹикистан режими етиразлар силаһ ҝүҹү илә јатыздырды; Нәтиҹәдә 40-дан чох инсан шәһид олуб, 100-ә јахын адам јараланыб, 30 нәфәр һәбс едилиб.\n“Ҹәнаб Әмруддин Алаутшаһов вә ҹәнаб Чаһаршанбе Чаһаршанбе дә дахил олмагла сијаси мәһбусларын азадлыға бурахылмасы”, “Бәдәхшан губернатору вә Хорог губернаторунун ишдән чыхарылмасы”, “Хариҹдәки нүфузлу Бәдәхшанлыларын тәһлүкәсизлији” вә “Ҝүлбәддин Зиабековун гатилләринин тәгиби” сүлһмәрамлы нүмајишләрдә халгын тәләбләриндән бири иди.\nҜүлбәддин Зиабеков 25 нојабр 2021-ҹи ил, Таҹикистан тәһлүкәсизлик гүввәләри тәрәфиндән шәһид едилән Бәдәхшан исмаили шиәләринин вә ҝәнҹ лидерләринин мәшһур сималарындан иди. Һәмин һадисәдән сонра Бәдәхшан әһалиси сон 30 илдә ҝөрүнмәмиш бөјүк нүмајишләр кечирди.\nТаҹикистан һөкумәти диҝәр өлкәләрдән, хүсусән дә Русијадан олан рәгибләрини оғурлајыр вә ја екстрадисија едиб һәбсә атдығы үчүн нүмајишчиләр тәрәфиндән “хариҹдәки нүфузлу Бәдәхшанлыларын тәһлүкәсизлији” дә тәләб олунур. Ҹәнаб Алаутшаһов вә ҹәнаб Чаһаршанбә ејни шәкилдә Таҹикистана ҝәтирилиб вә һазырда һәбсдәдирләр. Һөҹҹәтүл-Ислам вә Мүслимин Шәһид Сејјед Гиамуддин Ғази дә аналожи шәкилдә Русијадан екстрадисија едилиб вә 2009-ҹу илин мајында һәбсханада фаҹиәви шәкилдә гәтлә јетириләрәк шәһид олуб.\nГејдетмәклазымдырки, ТаҹикистанРеспубликасы 1991-ҹиилдә. Кечмиш Совет Иттифагынын дағылмасы илә мүстәгиллик әлдә етмиш вә аз сонра беш иллик вәтәндаш мүһарибәси јашамышдыр. Дағлыг Бәдәхшан Мухтар Вилајәти мүһарибә битәндән бәри ҝәрҝинлик оҹағы олараг галмагдадыр. Таҹикистан режими Ислама гаршы хүсуси илә дә Шиәләрә гаршы амансызҹасына репресијалара вә гәтилләрә давам етдирмәкдәдир.


Q=5	C=0	SS=0	LS=5	PS=0	DC=0	LC=0	SD=0	BS=2	G0=5	G1=4	G2=4	DLID=az_RU	BODY=fevral 2, 2021 - 12:21 PM Хәбәрин коду : 1111520 Мәнбә : АБНА Хәбәр Аҝентлији Link:\nӘһли Бејт (әлејһимус-сәлам) Хәбәр Аҝентлији –АБНА-нын вердији хәбәрә әсасән, Икинҹи Гарабағ мүһарибәсиндә Азәрбајҹан Республикасы хејли сајда иманлы, дүрүст, вәтәнин кешијиндә дуран Һүсејнчи иҝидләри шәһид верди...\nГуран Кәгимдә, Али Имран сүрәсинин 170-ҹи ајәсиндә Аллаһ Тәаланын бујурудуғу кими “Онлар (Шәһидләр) Аллаһын Өз мәрһәмәтиндән онлара бәхш етдији немәтә (шәһидлик рүтбәсинә) севинир, архаларынҹа ҝәлиб һәлә өзләринә чатмамыш (шәһидлик сәадәтинә һәлә наил олмамыш) кәсләрин (ахирәтдә) һеч бир горхусу олмајаҹағына вә онларын гәм-гүссә ҝөрмәјәҹәкләринә ҝөрә шадлыг едирләр.” Шәһидләр диридирләр вә өлмәјибләр. Амма әҝәр бир иҹтимаијјәт ејш вә ишрәт дүшҝүнү олараг өз шәһидләрини унутганлыға верәрләрсә бу заман о топлумда артыг шәһидләр өлмүш сајылыр. Вә бу ән горхулу бир һадисәдир ки, дүшмән гүввәсинә гәләбә чалмыш бир халгын башына ҝәлә биләр.\nАллаһ наминә Вәтәнин азадлығы уғрунда ҝедән дөјүшләрдә гәһрәманҹасына шәһидлик зирвәсинә уҹалан Шәһид Ҝизир Гасымов Тәбриз Рамиз оғлу Азәрбајҹанын Һүсејнчи һәрбичиләриндән бири иди. О, 1993 - ҹү илдә Гәбәлә рајону Јемишанлы кәндиндә доғулмушдур.\nЈемишанли кәндиндә орта мәктәби 9-ҹу синифә кими охујуб, сонра тәһсилини Шәки Педагожи Коллеҹиндә давам етдирмишдир.\nКоллеҹи битирдикдән сонра Сумгајыт шәһәриндә Н сајлы һәрби һиссәдә хидмәт кечмишдир.\nДаһа сонра Ҝизир курсларыны мүвәфәгијјәтлә баша вурараг, 2015-2018-ҹи ҹи илләрдә Гәбәлә рајонунда олан Дахили Гошунларын һәрби һиссәсиндә Ҝизир вәзифәсиндә чалышмышдыр.\n2020-ҹи илин ијул ајында Товуз дөјүшләриндән сонра јенидән һәрби хидмәт үчүн көнүллү олараг гејдијјатдан кечмишдир.\n"Вәтән мүһарибәси" башланан заман 5 дәфә Сәфәрбәрлик вә Һәрби Чағырыш Үзрә Идарәјә јахынлашса да, ордуја апарылмамышдыр.\nЛакин сонунҹу дәфә ону ордуја гәбул етмишләр вә Ағҹәбәди рајонуна тәһҹизат анбарына ҝөндәрмишдиләр. Бурада да разылашмајараг ачыг дөјүшләрә гатылмышдыр.\n5 нојабр 2020- ҹи илдә Хоҹавәнд рајону(кәндләри) уғрунда ҝедән дөјүшләрдә гәһрәманҹасына шәһид олуб.Јемишанлы кәндиндә дәфн олунуб. Аллаһ рәһмәт етсин\nШәһидимизин 4 јашлы бир гызы вәтәнә әманәт галды\nАзәрбајҹан республикасынын президенти Илһам Әлијевин сәрәнҹамы илә Ҝизир Гасымов Тәбриз Рамиз оғлу (өлүмүндән сонра) "Вәтән Уғрунда " медалы илә тәлтиф едилиб.\nШәһидимиз 07.11.2020 тарихдә Јемшәнли кәндиндә торпаға тапышырылды.\nРуһун шад олсун вәтән оғлу јерин һеч шүбһәсиз ҹәннәтдир


Q=4	C=4	SS=1	LS=0	PS=0	DC=1	LC=0	SD=0	BS=2	G0=131	G1=103	G2=33	DLID=az_RU	BODY=Јеһова бизә нә үчүн нәзәр салыр? | Тәлим\n«Рәббин ҝөзү һәр јерә бахар, писләрә, јахшылара нәзәр салар» (СҮЛ. МӘС. 15:3).\nЈеһова нә үчүн сәнә нәзәр салыр?\nҺансы үсулларла Јеһова бизә хәбәрдарлыг, дүзәлиш вә рәһбәрлик едир?\nНә үчүн Јеһова бәзән чәтинликләримизә мүдахилә етмир?\n1, 2. Јеһованын бизә нәзәр салмасы мүшаһидә камераларынын изләмәсиндән нә илә фәргләнир?\nБИР ЧОХ өлкәләрдә камераларындан, әсас етибарилә, нәглијјаты вә баш верән гәзалары мүшаһидә етмәк үчүн истифадә едилир. Гәза төрәдиб һадисә јериндән гачан шәхс камералара дүшүрсә, аидијјәти органлара ону тапмаг вә һәбс етмәк асан олур. Һәгигәтән дә, һәр јанда мүшаһидә камераларынын олмасы һадисә төрәдәнләрин ҹәзадан гачмасыны чәтинләшдирир.\n2 Бәс һәр јанда гурашдырылмыш бу камералар бизә севән Атамыз Јеһованы неҹә хатырлатмалыдыр? Мүгәддәс Китабда дејилир ки, Онун ҝөзләри «һәр јерә бахар» (Сүл. мәс. 15:3). Бәс бу о демәкдирми ки, О, атдығымыз һәр аддыма нәзарәт едир? Вә ја бизи ҹәзаландырмаг үчүн сәһв бир иш тутмағымызы ҝөзләјир? (Јер. 16:17; Ибр. 4:13). Бу, һеч дә белә дејил! Јеһова буну, әсас етибарилә, бизи севдији вә ҝүзәранымызла марагландығы үчүн едир (1 Пет. 3:12).\n3. Һансы беш үсулла Јеһова бизә нәзәр салыр?\n3 Јеһованын севҝидән ирәли ҝәләрәк нәзәр салмасыны гијмәтләндирмәјә бизә нә көмәк едәҹәк? Ҝәлин ҝөрәк Јеһова бизә неҹә нәзәр салыр. О, буну 1) пис шејләрә мејил саланда бизә хәбәрдарлыг етмәклә; 2) јолдан чыханда бизә дүзәлиш етмәклә; 3) Кәламы васитәсилә бизә рәһбәрлик вермәклә; 4) мүхтәлиф сынагларла үзләшәндә көмәк етмәклә; 5) дүз иш ҝөрәндә бизи мүкафатландырмагла едир.\nБИЗӘ ХӘБӘРДАРЛЫГ ЕТМӘКЛӘ\n4. Јеһова нә үчүн Габили хәбәрдар етмишди?\n4 Әввәлҹә ҝәлин пис шејләрә мејил јарананда Аллаһын бизи неҹә хәбәрдар етдијини арашдыраг (1 Салн. 28:9). Хәбәрдарлыг етмәк мәгсәдилә Аллаһын бизә нәзәр салмасыны гијмәтләндирмәк үчүн Онун Габиллә неҹә рәфтар етдијинә диггәт јетирәк. Аллаһ ону гәбул етмәдијиндән о «бәрк [гәзәбләнмишди]». (Јарадылыш 4:3—7 ајәләрини оху.) Јеһова Габили «јахшы иш» ҝөрмәјә тәшвиг етди. Јеһова хәбәрдарлыг етди ки, әҝәр о белә етмәсә, «ҝүнаһ гапынын ағзында дуруб». Аллаһ она деди: «Сән она үстүн ҝәлмәлисән». Аллаһ Габилин верилән хәбәрдарлыға гулаг асыб Онун рәғбәтини газанмасыны истәјирди. Чүнки Аллаһын рәғбәтини газанмаг Онунла јахшы мүнасибәтләри горујуб сахламаға көмәк едәҹәкди.\n5. Јеһова бизи һансы үсулларла хәбәрдар едир?\n5 Бәс бизим һаггымызда нә демәк олар? Јеһова үрәјимиздәкиләри ҝөрүр, мејилләримизи вә нијјәтләримизи Ондан ҝизләдә билмәрик. Мәһәббәтли Атамыз салеһлик јолу илә јеримәјимизи истәсә дә, бизи буна мәҹбур етмир. Биз пис шејләрә мејил саланда О, Кәламы олан Мүгәддәс Китаб васитәсилә бизә хәбәрдарлыг едир. Мәсәлән, һәр ҝүн Мүгәддәс Китабы охујанда пис шејләрә мејиллә вә зәрәрли тәсирләрлә мүбаризә апармағымыза көмәк едәҹәк парчалара раст ҝәлирик. Бундан әлавә, нәшрләримиздә үзләшдијимиз проблем вә онун өһдәсиндән неҹә ҝәлә биләҹәјимиз мүзакирә олуна биләр. Үстәлик, јығынҹаг ҝөрүшләриндә лап јеринә дүшән мәсләһәтләр ешидә биләрик.\n6, 7. а) Нәјә ҝөрә дејә биләрик ки, милјонларла инсан үчүн һазырланан нәшр Јеһованын сәнә олан мәһәббәтинин вә гајғысынын сүбутудур? б) Јеһованын шәхсән сәнә ҝөстәрдији гајғыдан һансы фајданы әлдә едә биләрсән?\n6 Бүтүн бу үсулларла Јеһованын бизә хәбәрдарлыг етмәси Онун һәр биримизи ајры-ајрылыгда севдијинә вә нәзәр салдығына бариз сүбутдур. Һәгигәтән дә, әсрләрдир мөвҹуд олан Мүгәддәс Китабдакы сөзләр, Аллаһын тәшкилатынын милјонларла инсан үчүн һазырладығы нәшрләр вә ҝөрүшләрдә верилән мәсләһәтләр јығынҹағын һәр бир үзвү үчүн нәзәрдә тутулуб. Јеһова бүтүн бу үсулларла сәнин диггәтини Өз Кәламына јөнәлдир ки, мејилләриндә дәјишиклик едә биләсән. Буна ҝөрә дә демәк олар ки, Јеһова шәхсән сәнә мәһәббәтлә гајғы ҝөстәрир.\nМүгәддәс Китаб әсасында тәрбијә едилмиш виҹданымыз әтрафымыздакы тәһлүкәләрдән гачмаға көмәк едир (6, 7-ҹи абзаслара бах)\n7 Аллаһын хәбәрдарлыгларына гулаг асмаг үчүн әввәла Онун бизим јахшылығымызы дүшүндүјүнә инанмалыјыг. Сонра исә Аллаһы кәдәрләндирә биләҹәк фикирләрдән азад олмаг үчүн Онун Кәламындан бәһрәләнмәлијик. (Јешаја 55:6, 7 ајәләрини оху.) Верилән хәбәрдарлыглара һај версәк, сонрадан пешман олаҹағымыз һәрәкәтләрдән гача биләрик. Лакин туталым, биз артыг пис шејләрә мејил салмышыг, бәс онда гајғыкеш Атамыз һансы нөвбәти көмәји тәгдим едир?\nБИЗӘ ДҮЗӘЛИШ ЕТМӘКЛӘ\n8, 9. Јеһованын хидмәтчиләри васитәсилә вердији мәсләһәт Онун гајғыкешлији һагда бизә нә дејир? Нүмунә чәк.\n8 Едилән дүзәлиши гәбул едәндә, Јеһованын гајғысыны хүсусилә дәрк едирик. (Ибраниләрә 12:5, 6 ајәләрини оху.) Әслиндә, мәсләһәт вә ҹәза алмағы хошламырыг. Лакин инсанын сәнә нәјә ҝөрә белә бир мәсләһәт вердији үзәриндә дүшүнмәлисән. Ола билсин о, бизим Јеһова илә мүнасибәтләримизә зәрәр вура биләҹәк бир һәрәкәтимизи ҝөрүб. Бәлкә дә, бизә мәсләһәт вермәздән өнҹә һиссләримиз һагда дүшүнүб. Јахуд Аллаһы разы салмаг үчүн һансы дәјишикликләр етмәли олдуғумузу бизә ҝөстәрә билсин дејә Мүгәддәс Китабдан мүнасиб ајәни тапмаг үчүн вахт ајырыб, баш сындырыб. Бу ҹүр мәсләһәтин Мәнбәји олан Јеһоваја етинасыз јанашма.\n9 Ҝәлин бахаг, мәсләһәт верән кәс, Аллаһ кими, неҹә анлајыш ҝөстәрә биләр. Бир гардашда һәгигәтә ҝәлмәздән әввәл порнографијаја бахмаг вәрдиши олса да, о, бу вәрдишинә галиб ҝәлмишди. Амма бу мејил онда там өлмәмишди, санки алову сөнсә дә, көзү галмышды. Јени телефон аландан сонра бу мејил онда јенидән баш галдырды (Јаг. 1:14, 15).О, телефону илә порнографик сајтлара дахил олурду. Бир дәфә бир ағсаггала телефон лазым олдуғу үчүн о, өз телефонуну верди. Ағсаггал телефондан истифадә етмәјә башлајанда гаршысына мүәммалы сајтлар чыхды. Бу, руһани ҹәһәтдән тәһлүкә алтында олан гардашымызын хејринә гуртарды. О, вахтында мәсләһәт алды, верилән тәнбеһдән фајдаланды вә тәдриҹән бу пис мејилә үстүн ҝәлди. Биз неҹә дә миннәтдарыг ки, гајғыкеш сәмави Атамыз һәтта ҝизли ҝүнаһларымызы ҝөрүб бизә вахтында дүзәлиш едир!\nКӘЛАМЫ ВАСИТӘСИЛӘ БИЗӘ РӘҺБӘРЛИК ВЕРМӘКЛӘ\n10, 11. а) Сән Јеһованын рәһбәрлијини неҹә ахтара биләрсән? б) Бир аилә Јеһованын рәһбәрлијинә табе олмағын хејрини неҹә ҝөрдү?\n10 Мәзмурчу Јеһоваја шүкр едир: «Нәсиһәтинлә мәнә јол ҝөстәрирсән» (Мәз. 73:24). Биз Јеһованын нәсиһәтләрини Онун нөгтеји-нәзәри әкс олунан Кәламындан тапа биләрик. Мүгәддәс Китаб принсипләрини тәтбиг етмәк руһани фајда вермәклә јанашы, мадди еһтијаҹларымызын өдәнилмәсинә дә көмәк едир (Сүл. мәс. 3:6).\n11 Ҝәлин Филиппинин дағлыг бөлҝәси олан Масбатедә иҹарәјә јер ҝөтүрмүш бир фермерин әһвалатындан Јеһованын неҹә рәһбәрлик етдијинә бахаг. Бөјүк күлфәти доландырмаларына бахмајараг, о, арвады илә бирҝә даими пионер кими хидмәт едирди. Бир ҝүн мүлкәдар ҝөзләнилмәдән онлардан һәмин әразини тәрк етмәләрини тәләб етди. Бәс нәјә ҝөрә? Чүнки онлары шәрләјиб, фырылдагчылыгда иттиһам етмишдиләр. Гардаш аиләсинин јашамасы үчүн һарадан ев тапаҹағыны билмирди. О, аиләсинә демишди: «Јеһова Өзү јетирәҹәк. Нә олурса-олсун, О, һәмишә бизим гејдимизә галыр». Гардашын үмиди боша чыхмады. Бир нечә ҝүндән сонра аиләјә дејилди ки, онларын һәмин әразини тәрк етмәләринә даһа еһтијаҹ галмады. Чүнки мүлкәдар бу мәсиһчи аиләсинин иттиһамлара бахмајараг, Мүгәддәс Китаб принсипләринә бағлы галыб һөрмәти вә сүлһү горудугларыны ҝөрдү. Бу, мүлкәдара о гәдәр ҝүҹлү тәсир етди ки, о, тәкҹә онларын орада галмаларына иҹазә вермәди, һәм дә әкиб-беҹәрмәләри үчүн әлавә торпаг саһәси дә верди. (1 Петер 2:12 ајәсини оху.) Бәли, һәјатын чәтинликләринин өһдәсиндән ҝәлмәјимиз үчүн Јеһова Кәламы васитәсилә бизә рәһбәрлик верир.\nСЫНАГЛАРЛА ҮЗЛӘШӘНДӘ КӨМӘК ЕТМӘКЛӘ\n12, 13. Аллаһын әзабларымызы ҝөрдүјүнә инанмаг нә заман чәтин ҝәлә биләр?\n12 Бәзән елә олур ки, чәтинликләр саггыз кими узаныр. Ола билсин, биз хроники хәстәлик, аилә үзвләримизин арды-арасы кәсилмәјән тәзјигләри вә ја битмәк билмәјән тәгибләрлә мүбаризә апарырыг. Үстәлик, һәрдәнбир јығынҹагда киминләсә арамызда мүбаһисәнин јаранмасы бизи лап јыхыб сүрүјә биләр.\n13 Мәсәлән, сәнә елә ҝәлә биләр ки, сәни ҝөзүмчыхдыја салыб ирад тутублар. Сән дүшүнә биләрсән: «Ахы Аллаһын тәшкилатында белә бир шеј олмамалыдыр». Анҹаг сәнә ирад тутан адам јығынҹагда мәсул гардашдыр вә башгалары онун һагда мүсбәт фикирдәдир. Сәнә гәрибә ҝәлә биләр: «Ахы бу, неҹә ола биләр? Мәҝәр Јеһова ҝөрмүр? Буна бир әнҹам чәкмәјәҹәк?» (Мәз. 13:1, 2; Һабаг. 1:2, 3).\n14. Аллаһын бизим киминләсә шәхси проблемимизә мүдахилә етмәмәсинин сәбәбләриндән бири һансыдыр?\n14 Мүдахилә етмәмәк үчүн Јеһованын әсаслы сәбәбләри ола биләр. Мәсәлән, сәнә елә ҝәлә биләр ки, әсас ҝүнаһкар гаршы тәрәфдир, амма Јеһова бу фикирдә олмаја биләр. Ола билсин, О, фикирләшир ки, сәнин тәгсирин даһа чохдур. Тутулан ирад писинә ҝәлсә дә, әслиндә, бу, үзәриндә ҹидди шәкилдә дүшүнмәјин үчүн лазыми мәсләһәт ола биләр. Рәһбәрлик Шурасында хидмәт етмиш Карл Клејн гардаш өз биографијасында Ҹ. Рутерфорд гардашын бир дәфә она сәрт төһмәт вердији барәдә данышыр. Бу һадисәдән бир гәдәр сонра Рутерфорд гардаш: «Салам Карл!» — дејәрәк Клејн гардашы ҝүләрүзлә саламлајыр. Лакин Клејн гардаш ондан һәлә дә инҹикли олдуғу үчүн онунла гуру-гуру саламлашмышды. Клејн гардашын јаман инҹидијини һисс едән Рутерфорд гардаш ону хәбәрдар етди ки, Иблисә јер вермәсин. Сонралар Клејн гардаш јазмышды: «Үрәјимиздә гардашымыза, хүсусилә дә о, һаглы олараг нәсә дејән заман кин сахлајырыгса, асанлыгла Иблисин тәләсинә дүшә биләрик» *.\n15. Чәтин вәзијјәтләрә неҹә дөзә биләрик?\n15 Бунунла белә, чәтинликләрин арадан галхмадығыны ҝөрәндә сәбримиз тарыма чәкилә биләр. Биз белә вәзијјәтә неҹә дөзә биләрик? Тәсәввүр ет ки, сән сүкан архасындасан вә маҝистрал јолда тыхаҹа дүшмүсән. Вә билмирсән бу, нә гәдәр чәкәҹәк. Бу вахт һөвсәлән даралса вә јолуну дәјишмәјә чалышсан, аза вә мәнзил башына чатмаг үчүн даһа чох вахт итирә биләрсән. Ејнилә, әҝәр Аллаһын Кәламынын ҝөстәрдији јолла ҝетсән, тыхаҹа бәнзәр вәзијјәтдән вахтында чыхаҹагсан.\n16. Даһа һансы сәбәбә ҝөрә Јеһова чәтинликләримизә мүдахилә етмәмәк гәрарына ҝәлә биләр?\n16 Ола билсин, Јеһова бизә нәсә өјрәтмәк истәдији үчүн чәтинликләримизә мүдахилә етмир. (1 Петер 5:6—10 ајәләрини оху.) Анҹаг бу о демәк дејил ки, бизи чәтинликләрә Өзү салыр (Јаг. 1:13). Әксәр чәтинликләр дүшмәнимиз Иблисин башынын алтындан чыхыр. Бунунла белә, Аллаһ бу чәтинликләрдән руһани ҹәһәтдән јеткинләшмәјимиз үчүн истифадә едә биләр. О, чәкдијимиз әзијјәтләри ҝөрдүјү вә гејдимизә галдығы үчүн бизи әмин едир ки, бу, «гыса мүддәт» олаҹаг. Бәс чәтинликләрлә үзләшәндә Јеһованын сәнә нәзәр салдығына вә сәнә чыхыш јолу ҝөстәрәҹәјинә әминсәнми? (2 Кор. 4:7—9).\n17. Јеһова кимләри ахтарыр вә нә үчүн?\n17 Сонда ҝөрәк, Аллаһ бизә һансы ән ваҹиб сәбәбә ҝөрә нәзәр салыр. Јеһова Ханани васитәсилә Аса падшаһа билдирмишди: «Рәббин ҝөзләри јер үзүнү сејр едир ки, үрәји бүтүнлүклә Онунла оланлары гүввәтләндирсин» (2 Салн. 16:9). Јеһова Асада бүтөв бир үрәк ҝөрмәди. Анҹаг әҝәр сән дүз јолда галмаг әзминдә олсан, О, сәни гүввәтләндирәҹәк.\n18. Јахшы иш ҝөрүрүксә, Јеһовадан мүкафат алаҹағымыза нәјә ҝөрә әмин ола биләрик? (Мәгаләнин әввәлиндәки шәклә бах.)\n18 Аллаһ бизим јахшылыға дөнмәјимизи, јахшылығы севмәјимизи вә јахшылыг етмәјимизи истәдији үчүн бизә лүтф ҝөстәрир (Амос 5:14, 15; 1 Пет. 3:11, 12). Јеһова салеһ бәндәләринә нәзәр салыр вә онлары мүкафатландырыр (Мәз. 34:15). Ибрани мамачалар Шифра вә Пуанын нүмунәсинә диггәт јетирәк. Исраиллиләр Мисирдә гул кими зүлм чәкән дөврдә бу ики гадын фирондан доғулан ибрани оғланлары өлдүрмәк әмрини алмышды. Анҹаг онлар фирондан чох, Јеһовадан горхурду. Ҝөрүнүр, виҹданлары онлара көрпәләрин ҹанына гәсд етмәләринә јол вермирди. Онларын јахшы һәрәкәтләри Јеһованын нәзәриндән гачмады. Даһа сонра Јеһова онлара «аилә нәсиб етди» (Чых. 1:15—17, 20, 21). Бәзән бизә елә ҝәлә биләр ки, ҝөрдүјүмүз јахшы ишләр һеч ким үчүн әһәмијјәтли дејил. Амма Јеһова үчүн чох әһәмијјәтлидир. О, етдијимиз һәр јахшы иши ҝөрүр вә мүтләг әвәзини верәҹәк (Мат. 6:4, 6; 1 Тим. 5:25; Ибр. 6:10).\n19. Бир баҹы јахшы ишләрин Аллаһын ҝөзүндән јајынмадығына неҹә әмин олду?\n19 Австријада јашајан бир баҹы чәкдији зәһмәтин Аллаһын ҝөзүндән јајынмадығына әмин олду. О, маҹар олдуғу үчүн бир дәфә она маҹардилли бир мараглананын үнваныны вердиләр. О, ләнҝимәдән бу үнвана јолланды, лакин евдә һеч ким јох иди. Бу үнвана бир нечә дәфә ҝәләндән сонра һисс етди ки, евдә кимсә вар, амма гапыны ачмыр. О, әдәбијјат вә өзү һагда гыса мәлумат сахлады. Ил јарымдан сонра о, бу евә јенә дәјди вә будур гапы ачылыр! Меһрибан бир гадын баҹыны саламлајараг ичәри дәвәт едир: «Бујурун, кечин ичәри. Сизин сахладығыныз мәлуматы охудум вә о вахтдан ҝәлишинизи ҝөзләјирәм». Һәмин гадын кимјатерапија гәбул етдијиндән инсанларла ҝөрүшә билмирди. Баҹы онунла Мүгәддәс Китаб өјрәнмәсинә башлады. Бәли, Јеһова баҹынын зәһмәтинин мүкафатыны верди!\n20. Јеһованын сәнә нәзәр салмасына неҹә јанашырсан?\n20 Јеһова етдијин һәр шеји ҝөрүр вә сонда әвәзини верәҹәк. Аллаһын сәнә нәзәр салмасы гој сәндә елә һисс јаратмасын ки, сән ҹансыз бир мүшаһидә камерасынын нәзарәти алтындасан. Әксинә, гој бу, сәни, рифаһыны дүшүнән гајғыкеш Аллаһа даһа да јахын етсин!\n^ абз. 14 Клејн гардашын биографијасы «Ҝөзәтчи гүлләси»нин 1984-ҹү ил 1 октјабр сајында (инҝ.) дәрҹ едилмишдир.


Q=15	C=7	SS=0	LS=7	PS=0	DC=0	LC=0	SD=0	BS=1	G0=7	G1=5	G2=4	DLID=az_RU	BODY=Намаз мәһбусунун мәһкәмәсиндә галмагал- Р. Әһмәдоғлу вә А. Абдулла хәсарәт алды ДЕВАММ-ын сәдри һәбс едилди\nMart 16, 2017 - 2:39 PM Хәбәрин коду : 818095 Мәнбә : АБНА – Хәбәр Аҝентлији Азәрбајҹан КИВ-ә истинадла Link:\nАртыг бир нечә саатдыр ки, Һаҹы Илгар Ибраһимоғлу, Елимхан, Васиф вә Елдәниз адлы диҝәр 3 диндардан хәбәр јохдур.\nӘһли Бејт (әлејһимус-сәлам) - АБНА – Хәбәр Аҝентлијинин вердији хәбәрә әсасән, Ширван Апеллјасија Мәһкәмәсиндә Азәрбајҹан Руһаниләр Мәҹлисинин (АРМ) үзвү, Маиде.Аз сајтынын баш редактору, намаз мәһбусу Һөҹҹәтүл Ислам Шејх Сәрдар Һаҹыһәсәнлинин мәһкәмәсиндә јахындан иштирак етмәк үчүн бу шәһәрә ҝетмиш Дини Етигад вә Виҹдан Азадлыгларынын Мүдафиә Мәркәзи (ДЕВАММ) сәдри, Ичәришәһәр "Ҹүмә" мәсҹдинин имам-ҹамааты Һөҹҹәтүл Ислам Һаҹы Илгар Ибраһимоғлу вә даһа 3 нәфәр Ширванда сахланылараг полис бөлмәсинә апарылыб.\nМәһкәмә просесини изләмәк үчүн ҝәләнләрә гаршы зоракылыг олдуғу билдирилир. Һадисә јериндә олан Рөвшән Әһмәдлијә, журналист Арзу Абдуллаја полис тәрәфиндән хәсарәт јетирилдији дејилир. Артыг бир нечә саатдыр ки, полис тәрәфиндән сахланылараг намәлум истигамәтә апарылан Һөҹҹәтүл Ислам Һаҹы Илгар Ибраһимоғлу, Елимхан, Васиф вә Елдәниз адлы диҝәр 3 диндардан хәбәр јохдур.\nГејд едәк ки, Мәһкәмәнин кечирилмәси илә әлагәдар полис әмәкдашлары, Дахили Гошунлар Ширван Шәһәр Аппелјасија мәһкәсинин бинасы әтрафына јеридилиб. Һәтта шәһәрә ҝириш дә полисләр тәрәфиндән нәзарәтә ҝөтүрүлүб.\nҺәтта Сәрдар Һаҹыһсәсәнлинин вәкили дә мәһкәмә бинасына тәрәф бурахылмајыб. Бу барәдә вәкил Ҹавад Ҹавадов өзүнүн фаҹебоок профилиндә мәлумат пајлашыб.\nХатырладаг ки, бундан өнҹәки Апеллјасија Мәһкәмәси март ајынын 10-да Низами Рајон Мәһкәмәсиндә баш тутмушдур. Мәһкәмә ишә бахараг нөвбәти бахыш үчүн вахт тәјин етмишди.


Q=0	C=0	SS=0	LS=0	PS=0	DC=0	LC=0	SD=0	BS=0	G0=11	G1=11	G2=6	DLID=az_RU	BODY=Nur-az.com - "Гырмызы көрпү"дә "картоф мүһарибәси"\n"Гырмызы көрпү"дә "картоф мүһарибәси"\nҜүрҹүстан-Азәрбајҹан сәрһәдиндәки “Гырмызы көрпү” сәрһәд-ҝөмрүк мәнтәгәсиндә ҝәрҝинлик јараныб. Бу барәдә мусават.ҹом-а һадисә јериндә олан мәнбәләрдән хәбәр верилиб.\nБилдирилир ки, сәрһәдин һәр ики тәрәфиндә јүзләрлә инсан топланыб вә гаршы тәрәфә кечмәк истәјирләр. Анҹаг Азәрбајҹан тәрәфинин ирадәси үзүндән бу кечибләр баш тутмајыб вә бу күтләви наразылыға сәбәб олуб.\nМәнбә хәбәр верир ки, наразылыг о гәдәр шиддәтләниб ки, һәтта чахнашма һаллары гејдә алыныб.\nОну да гејд едәк ки, бу ҝүнләрдә ады чәкилән сәрһәд-бурахылыш мәнтәгәсинин рәһбәрлији дәјишдирилиб. Алдығымыз мәлумата ҝөрә, мәнтәгәнин јени рәиси өзүнү Кәнан Неһрәмли адыјла тәгдим едән бирисидир вә ајын 24-дән, рәис тәјин едилдији ҝүндән өз гајдаларыны тәтбиг етмәјә чалышыр вә наразылыг да бу үздәндир.\nҺадисә јериндә олан мәнбә хәбәр верир ки, Кәнан рәис мәнтәгәјә өзүјлә бир дәстә гочу да ҝәтириб вә наразылығыны билдирәнләри, һаггыны тәләб едәнләри дөјдүрүр.\nМәнбәнин билдирдијинә ҝөрә, инсидентә сәбәб сакинләрин Ҝүрҹүстандан ҝәтирдикләри картофун өлкәјә бурахылмамасыдыр. Хырда бизнесменләр, еләҹә дә сакинләр ҹари доланышыглары үчүн өлкәјә кичик партијаларларла ҝәтирдикләри маллар ҝөмрүк сәрһәдиндә сахланылыб. Онлара билдирилиб ки, јалныз “КамАЗ”-ла картоф ҝәтирмәјә иҹазә верилир. Өзү дә бу шәртлә ки, мал өнҹә Бакыја апарылсын, орада Баш Ҝөмрүк Идарәсиндә сәнәдләшдирилсин. Јалныз бундан сонра мал јенидән рајон базарына чыхарыла биләр. Сакинләр дә бу әҹаиб гәрара етираз едирләр.\nСакинләр буну монополија кими гијмәтләндирирләр. Бу јахынларда Иран өз өлкәсиндән картоф ихраҹына гадаға гојуб. Монополистләр бу мәгамдан истифадә едиб картоф идхалыны там шәкилдә бир әлдә ҹәмләмәјә чалышырлар.(азадлыг)\n3612 дәфә бахылыб


Q=19	C=3	SS=0	LS=19	PS=0	DC=0	LC=0	SD=0	BS=1	G0=13	G1=11	G2=5	DLID=az_RU	BODY=Јеһованын Шаһидләринин јығынҹагларына неҹә һазырлашмаг олар?\nДИЛИ: Aзәрбајҹан (кирил әлифбасы) Јава дили Јапонија жест дили Јени Зеландија жест дили Австралија жест дили Азәрбајҹан (латын әлифбасы) Алманија жест дили Америка жест дили Ангола жест дили Арҝентина жест дили Белиз креолу Боливија жест дили Бразилија жест дили Британија жест дили Валенсија Венесуела жест дили Вјетнам Галисија дили Гана жест дили Гваделупа креолу Гватемала жест дили Гвинеа-Биссау креолу Гренландија Данимарка Дусун Еквадор жест дили Зимбабве жест дили Индонезија Индонезија жест дили Исвеч Исвеч жест дили Испанија жест дили Италија жест дили Камбоҹа Квебек жест дили Кирибати Кисии Колумбија жест дили Комор (Нгазиджа) Конго Кореја жест дили Коста-Рика жест дили Куба жест дили Лаос Литва Маврики креолу Македонија Малајзија жест дили Малта Маркиз дили (Нуку-Һива) Маркиз дили (Һива-Оа) Маршалл Маҹарыстан жест дили Мозамбик жест дили Мјанма Непал Непал жест дили Ниас Нидерланд Нидерланд жест дили Никарагуа жест дили Ниуе Ниҝериа пиҹини Норвеч Панама жест дили Парагвај жест дили Перу жест дили Понапе Раратонга Рејунјон креолу Румынија жест дили Салвадор жест дили Самоа Сејшел креолу Словакија жест дили Соломон Адалары пиҹини Сомали Таити Тајван жест дили Токелау Тонга Тувалу Увеа Уелс Украјна Уругвај жест дили Фарер Филиппин жест дили Финландија жест дили Фиҹи Франса жест дили Хмонг (ағ) Хорватија жест дили Чехија жест дили Чили жест дили Чин (мандарин, садәләшдирилмиш) Чин (мандарин, әнәнәви) Чин жест дили аббеј адангме албан алман алур амһара аракуан ассам аттие аукан африкаанс ашағы алман ајмара аҹа аһанта бамана баса (Камерун) баса (Либерија) баск батак (дејри) батак (каро) батак (сималунгун) батак (тоба) бауле башгырд бенгал бете бикол бислама болгар болгар жест дили булу варај везо венда волајта га газах газах (әрәб) ган гарачы (Македонија) гарачы дили (Болгарыстан) гарачы дили (Шимали Јунаныстан) гарачы дили (Шәрги Словакија) гарачы дили (кирил) (Македонија) гарачы дили (Ҹәнуби Јунаныстан) гарифуна гокана гуарани гуарани (боливија) гуахиро гуере гуна гуҹарат гырғыз дамара дигорон дреһу дуала дхолуо еве ембера (катио) ермәни есан естон ефик зулу ибан ибанаг ибинда ибо иврит илок инҝилис ирланд исланд исоко испан итавит италјан кабил кабовердиану какчикел кана каннада каонде карен (сго) каталан качин кекчи кечуа (Анкаш) кечуа (Ајакучо) кечуа (Боливија) кечуа (Куско) киконго кикујју килуба кимбунду кинанде кинјаруанда кипенде кирунди кисонге кисси киче кичуа (Имбабура) кичуа (Пастаса) кичуа (Сантјаго-дел-Естеро) кичуа (Тена) кичуа (Чимборасо) кореја коса кпелле крио куангали куанјама кјангонде күрд курманҹи күрд курманҹи (Гафгаз) кһаси ламбја латгал латыш лаһу ленҹе лингала лози ломве лувале луганда лугбара лунда мазахуа макуа малагаси малај малајалам мам мамбве-лунгу мангарева манинка (шәрги) мано маратһ масатек (Хуаутла) мајја маҹар мбукушу менде меру мизо мискито михе миштек (Уахуапан) миштек (Ҝерреро) монгол море навахо нага-куки-чин (һакһа) науатл (Веракрус) науатл (Хуастека) науатл (Шимали Пуебла) науатл (мәркәзи) науатл (Ҝерерро) нгабар нгангела ндау ндебеле ндебеле (Зимбабве) ндонга нзема нуер нјанека нјунгве окпе олу конзо оромо осетин отоми (Мескитал вадиси) паес пангасинан папјаменто (Аруба) папјаменто (Күрасао) пилага пиҹин (Камерун) полјак португал пулар пәнҹаб пәнҹаб (шаһмуһи) румын рус рус жест дили руторо санго сапотек (Истм) сапотек (Лачигуири) сарамаккан сарнами свати себуан сена сенуфо (себаара) сепеди серб серб (латын) сесуто (Лесото) сетсвана сидамо сингал словак словен сотсил сранан-тонго суаһили сунда сусу тагалог таи таи (шимал-шәрги) таи жест дили талјан тамил тандрој танкарана тараски тарахумара татар таҹик тви телугу тетела тетум (Дили) тзелтал тив тигре тлапанек тоабаите ток-писин тотонак тохолабал трук тсва тсонга тумбука түрк түркмән түркмән (кирил) удмурт уичи урду урһобо ујғур (кирил) фанте фарс фин фон франсыз фрафра хорват хуастек (Сан-Луис-Потоси) чавакано чангана (Зимбабве) чех чибемба чинамванга чинјанја читонга читонга (Зимбабве) читонга (Малави) чичева чокве чол чопи чуабо чуваш шона јакоуба јао јапон јоруба јунан јунан жест дили ҝерзе ҝитонга ҝүрҹү ҹола Һаити креолу Һиндистан жест дили Һондурас жест дили һауса һереро һилигајнон һинд һири-моту һунсрик әрәб өзбәк өзбәк (латын)\nЈәгин ки, сиз артыг Јеһованын Шаһидләри илә Мүгәддәс Китабы өјрәнирсиниз вә һәр дәфә дәрсә габагҹадан һазырлашырсыныз. Јығынҹаглара да габагҹадан һазырлашмаг вә буну вәрдишә чевирмәк јахшы оларды.\nҸәдвәл гурун. Елә вахт сечин ки, диггәтиниз башга ишләрә јајынмасын. Ола билсин, сизин үчүн сәһәр ишә ҝетмәздән габаг, јахуд ахшам ушаглары јатыздырандан сонра јығынҹаға һазырлашмаг раһат олаҹаг. Аз да олса һазырлашмаға вахт ајырын вә сакит бир јерә чәкилин. Гој һәмин вахт сизә нә телевизор, нә ҹиб телефону, нә дә башга бир шеј мане олмасын. Һазырлашмаздан өнҹә дуа един ки, гајғыларынызы бир кәнара гојуб диггәтинизи Аллаһын Кәламына ҹәмләјәсиниз (Филиппилиләрә 4:6, 7).\nҜөрүшдә шәрһ вермәјә һазырлашын. Мөвзу илә таныш олун. Мәгаләнин вә ја фәслин башлығына, јарымбашлыгларын мөвзу илә неҹә әлагәли олдуғуна, шәкилләрә вә әсас фикирләри вурғулајан суаллара диггәт јетирин. Сонра һәр абзасы охујуб абзасын суалына ҹаваб тапмаға чалышын. Ҝәтирилән ајәләри Мүгәддәс Китабда ачыб охујун вә мөвзуја неҹә аид олдуғуну фикирләшин (Һәвариләрин ишләри 17:11). Абзасда суалын ҹавабыны тапанда әсас сөзләри вә ја ифадәләри хәтләјин. Јығынҹагда шәрһ вермәк истәјәндә ишарәләдијиниз сөзләрә бахыб ҹавабы јадыныза салаҹагсыныз вә өз сөзләринизлә гыса шәрһ верәҹәксиниз.\nҺәр дәфә јығынҹаға һазырлашсаныз, билик хәзинәниз ҝет-ҝедә бөјүјәҹәк (Мәтта 13:51, 52).\nЈығынҹаға һазырлашмаг үчүн нә етмәк јахшы оларды?\nҜөрүшләрдә шәрһ вермәјә неҹә һазырлаша биләрик?\nЈухарыда верилән мәсләһәтләрә әмәл едәрәк «Ҝөзәтчи гүлләси» мүзакирәсинә вә ја «Мүгәддәс Китаб дәрси» бәндинә һазырлашын. Сизә дәрс кечән адамла нөвбәти ҝөрүш үчүн шәрһ һазырлајын.\nИбадәт ҝөрүшләринә неҹә һазырлашмаг олар?


Q=12	C=10	SS=1	LS=2	PS=0	DC=0	LC=0	SD=0	BS=1	G0=84	G1=67	G2=34	DLID=az_RU	BODY=Фикрәт Рзайевин «Уникал» гәзетинә мүсаһибәси — AQRA Elmin İnkişafına Dətsək İctimai Birliyi\n“Дилимиздәки истәнилән сөз санки бир рийази дүстурдур”\nФикрәт Рзайев: “Дилин мәншәйи илә бағлы ахтарышларымын илк гайнағы, даһа доғрусу, булағын ҝөзү милли-азадлыг һәрәкаты олду”\nМәлум олдуғу кими, данышыг дилинин мәншәйи барәдә лап гәдим дөврләрдән башкайараг ән мүхтәлиф нәзәриййәләр ирәли сүрүлсә дә, бу проблем һәлә дә ҹидди бир мүәмма олараг галыр. Гоҹаман мүһәндис Фикрәт Рзайевин данышыг дилинин вә сөзләрин мәншәйи илә бағлы арашдырмалары республиканын елми иҹтимаиййәти тәрәфиндән марагла гаршыланыб. Гәрибәси будур ки, Фикрәт мүәллим ихтисасҹа “һуманитар” дейил, “технар”дыр. Онун бу ил чапдан чыхмыш “Сөз” монографийасы Азәрбайҹан Милли Елмләр Академийасынын Нәсими адына Дилчилик Институтунда дилчи алимләрин иштиракы илә мүзакирә едилыиб…\nБеләликлә, дилләрин вә сөзләрин мәншәйи барәдә суалларымызы мүһәндис Фикрәт Рзайев ҹавабландырыр. -Фикрәт мүәллим, Сизин дилин вә сөзләрин йараныш принсипи барәдә нәзәриййәниз республиканын мүвафиг елми даирәләриндә ҹидди мараг доғуруб. Сиздән хаһиш едирик ки, бу барәдә охуҹуларымыза да садә вә анлашыглы формада мәлумат верәсиниз.\n-Истәнилән дилдәки истәнилән сөз санки бир рийази дүстурдур. Сөзләрдәки данышыг сәсләри мүәййән мәнтиги әсасларла бирләшәрәк мәналары ифадә едән конструксийалар әмәлә ҝәтирир. Сөзләрин гурулушунда тәсадүфи һеч бир данышыг сәси йохдур. Һәр бир данышыг сәси санкли бу дүстурун ваҹиб вә әвәзедилмәз компонентидир.\n-Бәс биз данышығымызда истифадә етдиймиз бу фонемләри һазыр шәкилдә һарадан “ҝөтүрүрүк”?\n-Азәрбайҹҹан дилиндәки данышыг сәсләри вә йа фонемләр бизә, һәгигәтән дә, һазыр шәкилдә верилиб. Онларын сайы 33-дүр, чүнки биз ики сәси йазыда ейни һәрфлә — “к” илә ифадә едирик. Башга диләрдә фонемләрин сайы мүхтәлифдир, 28 фонемдән башлайараг 52 фонеми олан ҹүрбәҹүр дилләр гейдә алыныб.\n-Сизин нәзәриййәниз башга дилләрә дә тәбиг едилә билирми? Јәни бу тезисләр анҹаг Азәрбайҹан дили үчүндүр, йохса дүнйанын бүтүн дилләри үчүндүр?\n-Јох. Мән бу ил чапдан чыхмыш “Сөз” китабымда үч дилин – Азәрбайҹан, рус вә алман дилләринин материалларындан истифадә етмишәм. Нәтиҹә исә чох мараглы алыныб вә мүсбәт нәтиҹәләр орталыға гойуб. Дил материалларынын мәним нәзәриййәм әсасында тәдгиги ҝөстәрир ки, бүтүн дүнйа дилләриндәки сөзләр ейни принсип вә ейни мәна конструксийалары әсасында мейдана ҝәлиб.\n-Јәни дүнйанын бүтүн дилләри ейни сәс ганунауйғунлугларына ҝөрә тәртибләниб?\n-Бәли. Һәләик мәним тәдгигата ҹәлб етдийим бу үч дилдир. Амма дилләр мүхтәлиф олса да, данышыг сәсләри – фонемләр бу дилләрин үчүндә дә ейни функсийаны дашыйыр вә ейни мәнайа маликдир. Мән әминәм ки, диҝәр дилләрә мәхсус сөзләр дә мәним нәзәриййәм әсасында йохланылса, нәтиҹә ейни олаҹаг. Тәдгигата ҹәлб етдийим дилләрә мәхсусн данышыг сәләри ишләнмә тәйинатына ҝөрә ҹидди фәргләр нүмайиш етдирмир.\n-Бәс Азәрбайҹанын елми иҹтимаиййәтинин Сизин тәдгигатлара мүнасибәти неҹәдир?\n-Республикадакы дилчиләрин мәним нәзәриййәмә мүнасибәти бирмәналы дейил вә бу да тәбиидир. Елми иҹтимаиййәт орта мәктәб синфи дейил ки, һамы әлини галдырыб бир сәслә “бәли” десин. Јанашмалар мүхтәлифдир, амма үмуми мүнасибәт мүсбәтдир.\n-Мәсәлән, дилчиләримиздән кимләр сизин нәзәриййәнизә мүсбәт шәкилдә йанашырлар?\n-Нәсрәддин Туси адына Азәрбайҹан Дөвләт Педагожи Университетинин профессору Булудхан Хәлилов, Азәрбайҹан Милли Елмләр Академийасынын мүхбир үзвү Низами Ҹәфәров вә академик Афат Гурбанов мәним елми әсәрләримлә ҹидди шәкилдә марагланырлар вә арашдырмаларым барәдәки үмуми рәйләри мүсбәтдир. Профессор Булудхан Хәлилов һәм дә мәним “Сөз” монографик арашдырмамын елми редакторудур вә она өн сөз йазыб. Билдийимә ҝөрә, диҝәр дилчиләримиз дә һазырда мәним “Сөз” китабымы охумагла мәшғулдурлар. -Билдийимә ҝөрә, өзүнүз ихтисасҹа мүһәндис-механиксиниз. Бәс неҹә олду ки, мүһәндис-механик дилин мәншәйи вә дилдәки сөзләрин йаранма механизми илә марагланмаға башлады?\n-Билирсиниз, инсан бейни мараг даирәсинә ҝөрә чох рәнҝарәнҝ саһәләри әһатә едир. Әҝәр сән мүһәндис-механиксәнсә, бу о демәк дейил ки, сән елә мүтләг дәмирдән конструксийалар барәдә дүшүнмәлисән. Инсан өмрү бойу анҹаг ейни предмет барәдә дүшүнә билмәз ахы. Инсан бейнинин чох маҹәралары вар. Бир дә ҝөрүрсән ки, елә фантастик мәнзәрәләр ачылыр бейниндә.\n-Амма йенә дә һансы факт, һансы импулс Сизи дилин вә сөзләрин мәншәйи барәдә мүлаһизәләрә ҝәтириб чыхарды? Бу кәшф просеси неҹә башлады?\n-Һәр шей өтән әсрин 90-ҹы илләриндә, йәни 20-22 ил бундан әввәл бүтүн Азәрбайҹаны бүрүмүш милли-азадлыг һәрәкаты вә митингләр заманы башланды. Мән бир вәтәндаш кими бу митингләрин әксәриййәтиндә иштирак едир вә мтингләрдә чыхыш едәнләрин нитгләрини диггәтлә излыәйирдим. Гәфләтән бир суал доғду бейнимдә: адамлар нийә мәһз бу сөзләрлә данышырлар вә сөзләрдәки сәсләрин нөвбәләнмәси нийә мәһз бу ҹүрдүр? Фикир вермәдән ишләтдийимиз данышыг сәсләринин архасында һансы сирләр ҝизләнир? Бу сәсләрин нөвбәләшмәси нийә мәһз бу мәнаны формалашдырыр? Ҝөрүндүйү кими, бу суаллар елә дә асан суаллар дейилди вә онлара ҹаваб тапылмалыйды. Беләликлә, дүшүнмәйә вә сөзләри тәһлил етмәйә башладым. Јәни дилин вә сөзләрин мәншәйи барәдәки нәзәриййәм Азәрбайҹан халгынын мүстәгиллик тарихи илә ейни вахтда башлады. Мән ону да анладым ки, Азәрбайҹан халгы бу милли-азадлыг һәрәкатында бир халг кими йенидән йаранмаға башлайыр вә бу заман тамамилән йени дүшүнҹә тәрзиндән истифадә етмәлидир. Демәли, бу мәгамда сөзләрә хүсуси фикир верилмәлидир. Бу аналыиз просеси 4-5 ил давам етди вә лап сонда данышыг сәсләринин һамысынын семантикасыны, йәни мәнасыны тапа билдим. Јәни тутаг ки, а сәсинин вә йахуд т сәсинин мәна функсийасыны тапдым вә ҝөрдүм ки, данышыг сәсләри бүтүн сөзләрдә ейни вәзифәни йеринә йетирир.\n-Демәли, Сизин ахтарышларыныза тәкан верән милли-азадлыг һәрәкаты олду?\n-Бәли, дилин мәншәйи илә бағлы ахтарышларымын илк гайнағы, даһа доғрусу, булағын ҝөзү милли-азадлыг һәрәкаты олду. -Сөзләрин архитектурасы илә Каинатдакы просесләр, мемарлыг абидәләринин гурулушу арасында уйғунлуглар, һансыса бир һармонийа мүшаһидә олунурму?\n-Сөзүн дүзү, бу истигамәтдә ахтарышлар апармамышам вә конкрет һеч нә дейә билмәрәм. Амма ҝүман ки, мүәййән ганунауйғунлуглар олмалыдыр. Амма сөзләр үзәриндә апардығым мүшаһидәләр буну демәйә әсас верир ки, сөзләрлә истәнилән һәрәкәтин арасында мүәййән бағлылыглар вар вә бу бағлылыг даһа чох истигамәтлә бағлыдыр. Каината ҝәлинҹә исә, данышыг сәсләри Каинатда баш верән бүтүн просесләри еһтива едә билир. Јәни данышыг сәсләри илә просесләр бир вәһдәт һалындадыр. Мәсәлән, саитләр истәнилән сөздә истигамәтин мүәййән едилмәсинә хидмәт едир.\n-Бәс саитләрлә самитләрин әсас мәна фәрги нәдәдир?\n-Саитләрин әсас иши истигамәти ифадә етмәкдир. Мәсәлән, “узун” сөзүндәки у сәси давамлы мәсафәни ифадә едир. Вә йахуд у сәси “улдуз” сөзүндә дә ейни функсийаны дашыйыр. Саитләрин мәна хүсусиййәтләрини анламаг үчүн бу ҹәһәтә хүсуси диггәт йетирмәк лазымдыр. Самитләр исә һаисәләрин өзүнү, онун әсас, башлыҹа әламәтләрини ҝөстәрир.\n-Мәшһур алим академик Маррын вахтилә белә бир идейасы олуб ки, елә бир заман ҝәләҹәк ки, сәсли данышыг итәҹәк вә инсанлар бир-бирләри илә телепатик шәкилдә әлагә сахлайаҹаглар, йәни шүур дили йаранаҹаг. Марр ону да билдирирди ки, бүтүн дилләр ваһид бир дилдән йараныб. Буна Ҝүнәш дил нәзәриййәси дә дейилир. Сизин нәзәриййәнизлә бу нәзәриййә арасында бир йахынлыг вармы?\n-Һачанса данышыг дилинин итәҹәйи барәдә идейа илә разылашмырам. Чүнки онсуз да Каинатда истәнилән варлыг тамамилә узагдакы варлыгла дүшүнҹә васитәсилә әлагә йарада билир. Белә бир тәмас үсулу лап гәдимләрдән мәлумдур вә Каинатда йеҝанә үнсиййәт формасы мәһз бу ҹүр баш тутур. Гардашым Ваһид Рзайев демишкән, “Каинатын өлчү вә мигйасында Азәрбайҹан дили, дилчилийи о гәдәр зәнҝин олан бир дилдир ки, бу дилдә Нуһ, Хызыр, Зәрдүшт данышды, каинатын конструксийа вә механикасы дилчилийини бизим әразийә — азәрбайҹанлылара ҝәтириб, чатдырды, бәхш етди. Онлар фәлсәфә, астрономийа кими елми ҝәтирмәклә о елмләрдән Јер үзү бәһрәләнди. Бүтүн йүксәк елми мәтнләрин гыфылы мүәллиф, ачары исә охуҹулардыр. Бүтүн һаллара, һәрәкәтләрә, һәндәси буҹаглара, варлыглара бахдымса да, онлары елмдә, елмләри исә онларын әһатәсиндә ҝөрдүм. “А” – һәрфи каинат конструксийасыдыр. Алфавитин (әлифбанын) илк һәрфи дә “А” — дыр. Ики истинад хәтти бир мүтләгә истигамәтләнмәклә зирвәдә Ишыг ҝөстәрирсә (пирамида типи), “О” ишыгдан (нурдан) йайылан, төрәйән шүа шөләдирсә, ондан исә зәррәләр йайыларса, биз А — зәрләрик (ишыгдан зәррә төрәйәр). А- зәр бәйдирсә вә сонда ҹандырса (ишығын ҹанлысыйыгса), она ҝөрә биз А — зәрләрик. А — зәр – бәй — ҹанлыларыг. Јаранышын Нуһа гәдәр, Нуһдан сонра илкийик. “Һаралысан?” – дейәндә, инҹимәйәк. О мәним “Вәтән баламдыр, әразим, торпаг пайымдыр, Азәрбайҹанымдыр!” Әразимиз вә өзүмүз Нуһа гәдәр, Нуһдан сонра һеч вахт әтрафымыза, халглара, мәдәниййәтләрә зийанкарлыгла, сахтакарлыгларла йанашмадыг. “О” бизи, әразимизи туфандан Нуһа гәдәр дә, Нуһдан сонра да һифз етди, горуду. Ишыгла, зәрлә йенә дә ишыглы етди. Даш гайаларда (Ҝәмигайа, Гобустан, Азых мағарасы) йазылы етди, тарихләрә башланғыҹ етди. Бүтүн бәшәриййәт, әразиләриндән асылы олмайараг, икиһеҹалы сөз башланғыҹындан сөз дейәр. “Нә — нә”, “дә — дә”, “ба — ба”, “мә — мә” вә с. тәләффүз едәр. Көрпәләрә биз инсанлармы о икиһеҹалы мәнтиги адлыглары мәнимсәдирик? Көклү олараг йох! О көрпәләр Јер үзүндә һансы дили, дилчилийи тәмсил едәрләр? Каинат дили, дилчилийини!. Көрпәләрин илк икиһеҹалы сөзләрин тәләффүзү “Каинат Дилчилик Академийасынын мәзунларына” бәнзәмирикми?”\n-Елми арашдырмаларынызы нәшр етдирмәк имканларыныз неҹәдир? -Тәхминән, 15-20 ил башладығым тәдгигатлары йалныз бу ил китаб һалында охуҹулара чатдыра билдим. Сәбәби исә малиййәнин олмамасы иди. Һазырда бу йөндә тәдгигатлары әһатә едән икинҹи китабым\n–“Сөз конструкторлуғу” чапдан чыхмаг үзрәдир. Бундан әввәл исә елми дәрҝиләрдә вә бәзи гәзетләрдә йазыларым дәрҹ едилиб.\n«Уникал» гәзети, 9.10.2012\nБахыш сайы: 484


Q=6	C=0	SS=0	LS=6	PS=0	DC=0	LC=0	SD=0	BS=4	G0=1	G1=1	G2=1	DLID=az_RU	BODY=may 24, 2022 - 11:17 PM\nБу барәдә Украјна Силаһлы Гүввәләри Баш Гәрарҝаһынын мајын 24-дә вердији мәлуматда билдирилир.\nАвропа Парламентинин депутаты Колакушич һәрби мүнагишәләрдә иштиракына ҝөрә АБШ-а гаршы санксијаларын тәтбиг едилмәсинә чағырыш едиб.\nmay 24, 2022 - 8:17 AM\nТүркијәнин Хариҹи Ишләр Назирлији мүхалифәтин Истанбулдакы митингиндән әввәл АБШ вәтәндашларына етдији хәбәрдарлыг вә Түркијәнин һүгуг-мүһафизә органлары әмәкдашларына гаршы иддиалары сәбәбиндән АБШ-ын Анкарадакы сәфирини чағырыб.\nЈунаныстан Хариҹи Ишләр Назирлији бир бәјанатда Түркијә Хариҹи Ишләр Назирлијинин бир нечә ҝүн әввәл Јунаныстана мәхсус гырыҹы тәјјарәләрин Түркијәнин һава мәканыны позмасы илә бағлы иддиаларыны әсассыз вә јанлыш адландырыб.\nmay 23, 2022 - 11:33 PM\nБу барәдә Русија Хариҹи Ишләр Назирлији мәлумат јајыб.\nmay 23, 2022 - 7:33 PM\nТүркијә президенти Исвеч вә Финландијанын НАТО-ја дахил олмасыны дәстәкләмәк үчүн шәртләри ачыглајыб.\nЛитва Русијадан енержи идхалыны дајандырыб\nmay 23, 2022 - 7:24 PM\nУкрајна илә һәмрәјлик ифадә едән Литванын енерҝетика назири Деинијус Креивијус бир месажда билдириб ки, өлкәси енержи мүстәгиллијини тәмин етмәк вә Москваны малијјәләшдирмәји дајандырмаг истигамәтиндә Русијадан газ, нефт вә електрик енержиси идхалыны дајандырыр.\nФинландијаја газ тәдарүкүнә хитам верилди\nmay 22, 2022 - 2:52 PM\nФинландијанын НАТО-ја гошулмаг барәдә рәсми шәкилдә әризә тәгдим етмәсинин ардынҹа Русија гоншу өлкәнин ҹәзаландырымасына башлајыб.\nӘрдоған вә Ҹонсон Финландија вә Исвечин НАТО-ја үзвлүјү мәсәләсини мүзакирә едибләр\nТүркијә президенти Рәҹәб Тајјиб Әрдоған Британијанын баш назири Борис Ҹонсон илә апардығы телефон данышығында икитәрәфли мүнасибәтләри вә реҝионал һадисәләри, о ҹүмләдән Исвеч вә Финландијанын НАТО-ја үзвлүк үчүн мүраҹиәтләрини вә Украјна илә Русија арасындакы мүһарибәни мүзакирә едибләр.\nҸонсон Украјнадакы вәзијјәтин сүлһ јолу илә һәллинә мане олур\nБританијанын баш назири Борис Ҹонсон вә онун әтрафы Украјнадакы вәзијјәтин сүлһ јолу илә низамланмасына мане олур.\n“Бејин өлүмү” кечирән тәшкилата јени үзвләр лазымдыр\nРусија Хариҹи Ишләр Назирлијинин сөзчүсү НАТО алјансынын Финландија вә Исвечи бу һәрби тәшкилата үзв етмәјә ҹан атмасына ишарә едиб. Билдириб ки, “бејин өлүмү” кечирән тәшкилата јени үзвләр лазымдыр.\nРусија Хариҹи Ишләр Назирлији Финландијаны НАТО-ја үзвлүклә бағлы јенидән тәһдид едиб вә бу өлкәни тәшкилата үзв гәбул олунмасына ҹаваб олараг "сүрприз" ҝөзләдијини билдириб.\nКремлдән КТМТ гүввәләринин Ирәвана јеридилмәси хаһиш едилиб\nmay 20, 2022 - 6:03 PM\nЕрмәнистан мүхалифәти иддиа едир ки, Пашинјан Кремлдән КТМТ гүввәләринин Ирәвана јеридилмәсини хаһиш едиб.\nАнкара шәрт ирәли сүрдү, Вашингтон һәдәләди\nФинландија вә Исвечин НАТО-ја мүраҹиәти Түркијәнин тәпкиси илә үзләшир, АБШ исә ону һәдәләјиб.\nФрансада инфлјасијанын нәтиҹәләриндән ниҝаранчылыг\nmay 20, 2022 - 5:56 PM\nФрансадакы хејријјә тәшкилатлары вә һуманитар тәшкилатлар өлкәдә инфлјасијанын вә гида маддәләринин гијмәтләринин артмасындан сон дәрәҹә ниҝаранчылыг едибләр.\nУкрајна ордусунун 350-јә јахын һәдәфи вурулуб\nРусија ордусу Украјна Силаһлы Гүввәләринин 350-јә јахын һәдәфини вурдуғуну билдириб.\n51 авропалы дипломат арзуолунмаз шәхс елан едилди\nmay 19, 2022 - 10:24 PM\nМајын 18-дә Испанија вә Италијанын сәфирләри Русија Хариҹи Ишләр Назирлијинә чағырылыб.\nТүркијә Финландија илә Исвечин НАТО үзвлүјүнә һә демәјәҹәк\nТүркијә президенти Рәҹәб Тәјјиб Әрдоған өлкәсинин Исвечлә Финландијанын НАТО үзвлүјүнә гаршы мөвгејини тәкрар вурғулајыб.\nАвропадан ИШИД-ә малијјә јардымы олурмуш\nmay 19, 2022 - 10:21 PM\nФранса мәһкәмәси Суријада ИШИД террор тәшкилатына малијјә јардымы етмәкдә иттиһам едилән “Лафарҝе” семент истеһсалы ширкәтинә гаршы истинтагын башладылмасына иҹазә вериб.\nӘрдоған Финландија вә Исвечин НАТО-ја үзвлүјүнә вето гоја биләрми?\nmay 19, 2022 - 12:49 AM\nТүркијә президенти Рәҹәб Тајјиб Әрдоған базар ертәси бир даһа Исвеч вә Финландијанын НАТО-ја үзвлүјүнә гаршы олдуғуну ачыглајыб, чүнки о, бу ишин сонуна мүсбәт бахмыр вә буну НАТО мүттәфигләринин үмуми марагларына зидд һесаб едир.\nПутин Пашинјанла Гарабағы мүзакирә едиб\nРусија президенти Владимир Путин Кремлдә Ермәнистанын баш назири Никол Пашинјанла Гарабағ мүзакирә едиб.\nУкрајна ордусу сон истеһкамыны да итирди\nmay 19, 2022 - 12:46 AM\nРусија гүввәләри Мариупола нәзарәти там әлә кечирди. “Азовстал”дан јаралы украјналы һәрбчиләрин тәхлијәсинә башланылыб\nҸәнуби Осетијанын Русијаја илһагы реаллашырмы? - ТӘҺЛИЛ\nmay 16, 2022 - 1:35 PM\nҜүрҹүстанын Ҹәнуби Осетија бөлҝәсиндәки сепаратчылар ијулун 17-дә бөлҝәнин Русијаја бирләшмәсинә даир референдум кечирмәк нијјәтиндәдир.\nАБШ 90 силаһдан 89-уну Украјнаја чатдырыб\nАБШ 155 мм-лик М777А2 һаубитсаларынын һамысыны Украјна әразисинә чатдырды.Вәд едилмиш бүтүн силаһлар артыг сәрһәди кечиб вә Украјна әразисиндәдир. Бу барәдә АБШ-ын Украјнадакы сәфирлији мәлумат јајыб.\nИсвеч халгы бу өлкәнин НАТО-ја гатылмасына етираз едиб\nmay 16, 2022 - 1:33 PM\nИсвечин Шимали Атлантика Мүгавиләси Тәшкилаты- НАТО-ја гатылмаг барәдәки гәрарынын ардынҹа етиразчылар күчәләрә чыхыблар.\nБританија Русијанын тәләфаты барәдә мүбалиғә едир\nБританија кәшфијјаты иддиа едиб ки, Русија Украјнадакы гуру гошунларынын үчдә бирини итириб.\nЛавров: "Русијанын Шәрг өлкәләри илә даһа да јахынлашмасы гачылмаз просесдир"\nРусијанын хариҹи сијасәт идарәсинин башчысы өлкәсинин Шәрг дөвләтләри илә јахынлашмасы мәсәләсини шәрһ едиб.


Q=4	C=0	SS=0	LS=4	PS=0	DC=0	LC=0	SD=0	BS=2	G0=14	G1=13	G2=8	DLID=az_RU	BODY=Јеһованын Шаһидләринин үмумдүнја баш идарәсинин мәнзили Нју-Јорк штатынын шималына көчүрүлүр\nДИЛИ: Aзәрбајҹан (кирил әлифбасы) Азәрбајҹан (латын әлифбасы) Валенсија Данимарка Индонезија Исвеч Литва Нидерланд Норвеч Раратонга Таити Украјна Чин (мандарин, садәләшдирилмиш) Чин (мандарин, әнәнәви) албан алман африкаанс ермәни естон ефик зулу ибан ибо инҝилис исоко испан италјан каннада кинјаруанда конкани (латын) кореја коса малагаси малај маҹар науатл (мәркәзи) нзема осетин полјак португал румын рус серб серб (латын) сесуто (Лесото) словак словен сотсил суаһили тагалог тамил тараски таҹик тзелтал тигре тотонак тсонга түрк урду фанте фин франсыз хорват чех чичева чол јапон јоруба јунан ҝүрҹү Һаити креолу һауса һинд\nЈеһованын Шаһидләринин үмумдүнја баш идарәси мәнзилини дәјишир\n2009-ҹу илин ијул ајында Јеһованын Шаһидләри үмумдүнја баш идарәләрини јени мәнзилә көчүрмәк мәгсәдилә Нју-Јорк штатында торпаг саһәси әлдә едибләр. 102 һектардан ибарәт саһә Јеһованын Шаһидләринин 1909-ҹу илдән бәри истифадә етдикләри Бруклиндәки (Нју-Јорк) биналардан 80 километр шималда јерләшир.\n800-ә јахын Јеһованын Шаһидинин јашајаҹағы вә ишләјәҹәји јени саһәдә офис бинасы, анбар вә емалатханаларын бинасы, еләҹә дә дөрд јашајыш бинасы јерләшәҹәк. Һәмчинин онларын мүасир тарихини әкс етдирән кичик музејин дә јарадылмасы нәзәрдә тутулур.\nБиналар торпаг саһәсинин 18 һектар әразисиндә инша едиләҹәк, галан саһә исә тохунулмаз галаҹаг. Орада бөјүк газонлар олмајаҹаг. Һәр шеј тохунулмаз тәбиәтлә аһәнҝдарлыг тәшкил едәҹәк.\nБиналар елә лајиһәләндирилиб ки, енержи сәрфијјаты минимума ендирилсин вә тәбии сәрвәтләр горунуб сахланылсын. Бунун сајәсиндә әтраф аләмә тәсир ҹүзи, истисмар хәрҹләри исә ашағы олаҹаг. Мәсәлән, дамдан ахан јағыш суларынын мигдарыны азалтмаг вә ичәридә һәрарәти ејни сәвијјәдә сахламаг мәгсәдилә биналарын дамлары шахтајадавамлы вә гајғыја тәләбаты аз олан биткиләрлә өртүләҹәк. Офисләр елә лајиһәләндирилиб ки, онлара ҝүн ишығы асанлыгла дахил ола билсин. Сујун гәнаәтҹил истифадәсинә дә хүсуси өнәм верилиб.\nБу көчмәнин сәбәби нәдир? Әввәлләр анҹаг Бруклиндә чап едилән Мүгәддәс Китаб вә она әсасланан әдәбијјат артыг Јеһованын Шаһидләринин дүнјадакы диҝәр филиалларында чап едилир. 2004-ҹү илдә бүтүн чап вә ҝөндәрилмә иши, Бруклиндән тәхминән 145 километр шимал-шәргдә, Уолкилдә (Нју-Јорк штаты) апарылыр.\nҺәмчинин хәрҹләр дә нәзәрә алынмышды. Бруклиндәки биналара хидмәт вә истисмар баһа баша ҝәлир. Биналары бир саһәдә јерләшдирмәклә Јеһованын Шаһидләри Мүгәддәс Јазылар үзрә маарифләндирмә програмы үчүн вәсаитләри даһа јахшы истифадә едә биләҹәкләр.\nТикинти ишләринә там иҹазәни апарылан әтраф аләмә тәсирин гијмәтләндирмә ишләриндән сонра башламаға мүмкүн олаҹаг. Әҝәр һәр шеј јахшы ҝетсә, тикинтинин 2013-ҹү илдә башланмасы вә дөрд илә тамамланмасы планлашдырылыр.\nУолкилдәки (Нју-Јорк штаты) мәтбәә комплексиндән әлавә, Патерсонда (Нју-Јорк штаты) Јеһованын Шаһидләринә мәхсус тәлим мәркәзләри дә вар. Бир чох өлкәләрдә тәшкилатымызын филиаллары фәалијјәт ҝөстәрир. Бүтүн дүнјада тәхминән једди милјон јарым Јеһованын Шаһиди вар.\nУорвик шәкил сәрҝиси 3 (Јанвар — апрел 2015)\nТикинти мејданчасындан хәбәрләр (1)\nУорвикдән хәбәрләр (2-ҹи һиссә)


Q=17	C=12	SS=2	LS=4	PS=0	DC=0	LC=0	SD=0	BS=2	G0=33	G1=29	G2=17	DLID=az_RU	BODY=Архивы Страницы на тырки • Страница 2 из 10 •\nАрхив по категории: Страницы на тырки\nТРАМПЫН ӘЛИЈЕВӘ ҜӨНДӘРДИЈИ «ӨПҮШ» ҺАНСЫ МӘТЛӘБЛӘРДӘН ХӘБӘР ВЕРИР?\nМәним әзиз һәмвәтәнләрим! Бизим Ҝәнҹәбасарда белә бир дејим вар ки, гыз ушағы һәдд-булуға чатанда, о, гаршысында дуран һәр бир оғланы өз потенсиал нишанлысы билир! Сиз Аллаһ, мәни гынамајын, нечә илләрдир Азәрбајҹан президенти Илһам Әлијевин давранышыны, һәрәкәтләрини, дүнја лидерләри илә мүнасибәтләрини изләјирәм, мәнә һәмишә белә ҝәлир ки, о, јухарыда дедијим һәмин гыз ушаглары кими, дүнјанын бөјүк …\nТалышстан Милли телевизијасы Талыш һәрәкатынын гүдрәтли силаһыдыр!\nСтраницы на тырки, Талышские страницы\nМәним әзиз һәмвәтәнләрим! 2014-ҹү илин нојабр ајында “Талышстан Милли телевизијасы” ҝурултулу башлығы алтында Интернет телеканалынын биринҹи верилиши ефирә чыханда, бир чох мүшаһидәчиләр буна хүсуси әһәмијјәт вермәдиләр. Онлар, ҝөрүнүр, белә фикирләшдиләр ки, бу, мүвәггәти лајиһәдир, тезликлә јох олуб ҝедәр. Бу заман онлар унутдулар ки, Интернет телевизијалар һазырда дәбдә олан һадисәдир, һәтта бәзиләри белә дүшүнүрләр ки, ҝәләҹәјин …\nМәним әзиз һәмвәтәнләрим! Мән бу ҝүн сизләрә бүтөвлүкдә Гафгазын, о ҹүмләдән һазырда Азәрбајҹан республикасынын јерләшдији әразиләрин ән гәдим јерли халгларындан бири олан ләзҝиләр вә Азәрбајҹанда онларын проблемләри вә милли-азадлыг мүбаризәси һаггында данышмаг истәјирәм. Ләзҝи халгы Загафгазијанын вә Гүзеј Гафгазын сијаси һәјатында, онун игтисади, мәнәви вә мәдәни инкишафында мүһүм рол ојнамышлар. Ләзҝиләр чох гәдим заманлардан бәри …\nБакы Гарабағы гајтармаг истәјир? Һачан?\nМәним әзиз халгым! Артыг нечәнҹи дәфәдир сизләрә дејирәм ки, сон ҝүнләрдә Ҝүнеј Гафгазда јашајан демәк олар бүтүн халгларын нәзәрләри гоншу Ермәнистана дикилиб. Орада баш верән мәлум һадисәләр бу халгларын һәр бириндә өзүнә, өз ҝүҹүнә, өзүнү диктатор режимләриндән вә милли-азадлыг әсарәтиндән хилас етмәјә гадир олдуғуна һәдсиз бир инам јарадыб. Амма мәни ән чох севиндирән одур ки, …\nНАХЧЫВАНЛЫЛАРЫН ГИЈАМЫ: «ЕРМӘНИ ДУМАНЫ» АЗӘРБАЈҸАНА ҜӘЛИР?\nМәним әзиз һәмвәтәнләрим! Өтән верилишимиздә сизә “Азәрбајҹан үчүн “ермәни дәрсләри” һаггында данышдым. Ордаҹа гејд етдим ки, Ермәнистанда баш верән олајларын өз мәнтиги сонуна чатмасына һәлә чох вар. Бу ҝүн һәмин фикрими бир даһа тәсдиг едир вә сизи әмин едирәм ки, һансы сијаси гүввәнин вә конкрет шәхсин Ермәнистанда һакимијјәт башына ҝәлмәсиндән асылы олмајараг, бир һәгигәт ҝүн …\nАЗӘРБАЈҸАН ҮЧҮН “ЕРМӘНИ ДӘРСЛӘРИ”\nМәним әзиз һәмвәтәнләрим! Ики һәфтәдир ки, гоншу Ермәнистанда мәлум һадисәләр баш верир. Мән бурада һәмин һадисәләрин өзү һаггында данышмаг, онлара гијмәт вермәк фикриндә дејиләм. Чүнки, биринҹиси, о һадисәләр Ермәнистанын өз дахили ишидир, онлара гијмәти дә ермәни сијасәтчиләри вә аналитикләри өзләри вермәлидир, икинҹиси, митингләрә башчылыг едәнләрин өзләри дәфәләрлә бәјан едибләр ки, “бу митингләр өлкәмизин сырф дахили …\nТӘЛХӘКЛӘР ОЈЛАҒЫ АЗӘРБАЈҸАН!\nМәним әзиз һәмвәтәнләрим! Азәрбајҹандакы сон олајлар мәндә һеч бир шәк-шүбһә гојмадылар ки, мәним доғма Вәтәним чохдан артыг тәлхәкләр өлкәсинә чеврилиб! Бәли, бәли, әсил тәлхәкләр өлкәсинә! Һәм дә тарихи һәгигәтә рәғмән, һазырда Азәрбајҹанда шаһ вә онун тәлхәји јохдур! Чүнки шаһ өзү дә тәлхәкдир, онун јахын әтрафы да, мәним заваллы һәмвәтәнләримин чоху да! Гынамајын мәни, әзизләрим, гынамаға …\nСЕЧКИДӘН СЕЧКИЈӘ СЕВИНӘН ТҮРКЛӘРИМ\nМәним әзиз һәмвәтәнләрим! Һәрдән өзүм-өзүмә фикирләширәм ки, доғма Вәтәним Азәрбајҹанда даһа һеч нә мәни тәәҹҹүбләндирә билмәз! Амма азаҹыг кечмир, мәлум олур ки, јенә дә Азәрбајҹанда һеч бир башга мәмләкәтдә һәлә һеч кимин раст ҝәлмәдији елә бир әҹаиб һадисә баш верир ки, она тәәҹҹүбләнмәмәк олмур! Һајыф ки верилишимизин чәрчивәләри имкан вермир ки, о ҹүр әҹаиб һадисәләри …\nАЗӘРБАЈҸАН НИЈӘ ҺӘЛӘ ДАҒЫЛМАЈЫБ?\nМәним әзиз һәмвәтәнләрим! Бу ҝүн апрел ајынын 11-дир. Буну она ҝөрә сизләрә хатырладырам ки, сизләр Талышстан Милли телевизијасынын буҝүнкү верилишинә баханда, артыг Азәрбајҹанда президент сечкиләринин нәтиҹәси бәлли олаҹагдыр. Бәлли олаҹаг дејәндә ки, сечкинин нәтиҹәси лап әввәлдән мәлум иди. Чүнки Азәрбајҹанын өзүндә дә, ондан хариҹдә дә һеч кимин шүбһәси јохдур ки, бу бәднам өлкәдә сечки адында …\nАҒБӘНИЗ МЕҺРИБАНЫН «ЈЕДДИ ҸЫРТДАНЫ»\nМәним әзизләрим! Сөһбәтимин әввәлиндә сизләрә ону дејим ки, доғма Вәтәнимиз Азәрбајҹанда һазырда баш верән һадисә вә просесләрин һамысы бир нағылы хатырладыр! Санки бурада реал һәјат јохдур, һәр шеј садәҹә бир нағылдыр! Һәм дә заман ирәлиләдикҹә, мәним әзиз халгымын һәјаты ҝүнү-ҝүндән даһа да нағыллашыр, јәни өз реал ҹизҝиләрини итирир, реаллыгдан аралы дүшүр. Мәни даһа чох кәдәрләндирән …


Q=7	C=3	SS=0	LS=3	PS=0	DC=0	LC=0	SD=0	BS=1	G0=20	G1=18	G2=13	DLID=az_RU	BODY=Русија мәһкәмәси сајты гадаған етмәк ҹәһдинин гаршысыны алды. JW.ORG\nДИЛИ: Aзәрбајҹан (кирил әлифбасы) Азәрбајҹан (латын әлифбасы) Данимарка Индонезија Исвеч Литва Нидерланд Норвеч Украјна Фиҹи Чин (мандарин, садәләшдирилмиш) Чин (мандарин, әнәнәви) албан алман африкаанс еве ермәни естон зулу илок инҝилис испан италјан кирунди кореја коса малагаси маҹар полјак португал румын рус себуан сепеди серб серб (латын) сетсвана словен суаһили тагалог тсонга түрк фин франсыз хорват чех чичева јапон јунан ҝүрҹү\n21 ЈАНВАР 2014-ҸҮ ИЛ\nСОН ВӘЗИЈЈӘТ: JW.ORG сајтыны гадаған етмәк ҹәһди боша чыхды\n22 јанвар 2014-ҹү ил: СОН ВӘЗИЈЈӘТ. Бу ҝүн Јеһованын Шаһидләри мәһкәмәдә мүһүм һүгуги гәләбә газаныблар: апеллјасија мәһкәмәси ашағы инстансија мәһкәмәсинин jw.org сајтынын бүтүн Русија әразисиндә гадаған едилмәси илә бағлы вердији гәрары ләғв етди. Твер Вилајәт Мәһкәмәси јени динләмә тәјин етди вә гәрар чыхарды ки, Мәркәзи Рајон Мәһкәмәсинин сајтын гадаған едилмәси һагда 2013-ҹү ил 7 август тарихли гәрары әдаләтсиздир, чүнки белә бир гәрар үчүн һеч бир гануни әсас јохдур. Јеһованын Шаһидләринин үмумдүнја мәркәзиндәки нүмајәндәси Ҹејмс Браун дејир: «Бүтүн дүнјадакы Јеһованын Шаһидләри бу гәләбәјә севинирләр. Бу һүгуги гәләбә сајәсиндә Русија сакинләри бундан сонра да бу ҝөзәл сајтдан истифадә едә биләҹәкләр».\nСАНКТ-ПЕТЕРБУРГ, Русија. 2013-ҹү ил 7 август тарихиндә Москвадан тәхминән 160 километр шималда јерләшән Твер шәһәринин Мәркәзи Рајон Мәһкәмәси Мүгәддәс Китаб тәлимләрини ишыгландыран jw.org сајтынын Русија Федерасијасынын бүтүн әразисиндә гадаған олунмасы барәдә гәрар чыхармышды.\nБүтүн дүнјада jw.org сајтындан јүз минләрлә инсанын фајдаланмасына вә мүтәхәссисләрин ону јүксәк гијмәтләндирмәсинә бахмајараг, мәһкәмә бу мәшһур сајты гадаған етмәјә чалышан мәмурларын тәрәфини тутду. Мәһкәмә сајтын саһиби олан Ҝөзәтчи Гүлләси, Мүгәддәс Китаб вә Трактатлар Ҹәмијјәтинә (Нју-Јорк) билдириш ҝөндәрмәдән вә онларын ифадәләрини динләмәдән бу гәрары верди. Буна ҝөрә дә Јеһованын Шаһидләри Твер Вилајәт Мәһкәмәсинә шикајәт әризәси илә мүраҹиәт етдиләр. Мәһкәмә иҹласы 2014-ҹү ил 22 јанвар тарихинә тәјин едилиб.\nӘҝәр мәһкәмә шикајәтә бахмагдан имтина едәрсә, бу сајтдан шәхси вә аиләви өјрәнмә үчүн, еләҹә дә дини фәалијјәтләриндә истифадә едән Русијадакы 160 000-дән чох Јеһованын Шаһиди сајта дахил ола билмәјәҹәк. Сајты реклам етмәк вә ондан истифадә етмәк Русија әразисиндә ҹинајәт сајылаҹаг. Бундан башга, тәхминән 142 милјонлуг Русија әһалиси дә Мүгәддәс Китаб һаггында пулсуз мәлумат әлдә етмәк үчүн jw.org сајтындан истифадә едә билмәјәҹәк. Фәлсәфә елмләри доктору, диншүнас вә Москва шәһәриндәки Русија Әмәк вә Сосиал Мүнасибәтләр Академијасынын профессору Јекатерина Е. сајт барәдә дејир: «Бу сајт дини арашдырмаларла мәшғул олан һәр бир инсан үчүн әсил һәдијјәдир. Мәлумат әтрафлы вә ајдын шәкилдә тәгдим олунур. Ваҹиб руһани вә әхлаги мәсәләләр садә диллә изаһ едилир. Сајта дахил оланда, елә бил, Јеһованын Шаһидләринин евиндә гонаг олурсан».\nҺадисәләрә Санкт-Петербургдан шәрһ верән Јеһованын Шаһидләринин Русијадакы нүмајәндәси Григори Мартынов гејд едир: «jw.org сајты Мүгәддәс Китаб һагда мәлумат ахтаран Русија сакинләри үчүн әла вәсаитдир. Сајтын сијасәт вә тиҹарәтлә һеч бир әлагәси јохдур. Үмидварыг ки, Твер Вилајәт Мәһкәмәси бүтүн Русија сакинләринин бу мәшһур маарифләндириҹи сајтдан бундан сонра да истифадә етмәләрини тәмин едәҹәк».\nЈеһованын Шаһидләринин үмумдүнја мәркәзиндәки (Нју-Јорк) нүмајәндәси Ҹејмс Браун дејир: «jw.org сајты арашдырма үчүн гијмәтли вәсаит олмагла јанашы, бүтүн дүнјада аиләләр үчүн етибарлы мәлумат мәнбәјидир. Тәхминән 600 дилдә фајдалы мәлуматын дәрҹ едилдији бу сајта һәр ҝүн, орта һесабла, 900 000-дән чох адамын дахил олмасы буна бир сүбутдур. Сајтын гадаған едилмәси үчүн һеч бир әсас јохдур».\nРусија: Григори Мартынов, тел.: +7 812 702 2691\nРусија апелјасија мәһкәмәси JW.ORG сајтыны гадаған етмәкдән имтина едиб


Q=4	C=4	SS=0	LS=0	PS=0	DC=4	LC=0	SD=0	BS=1	G0=17	G1=13	G2=7	DLID=az_RU	BODY=Јеһованын Шаһидләринин тәшкилатынын фәалијјәти неҹә малијјәләшир?\n«Јеһованын Шаһидләри» тәшкилаты һәр ил јүз милјонларла Мүгәддәс Китаб вә башга нәшрләр дәрҹ едиб пајлајыр. Бу нәшрләр сатыш үчүн нәзәрдә тутулмур. Тәшкилат һәмчинин ибадәт евләри, филиаллар тикир вә онлара техники хидмәт ҝөстәрир. Бундан әлавә, бејтеллиләрә, хүсуси тәјинатлы мүждәчиләрә мадди дәстәк олур вә фәлакәт баш верән әразиләрә јардым ҝөндәрир. Јәгин сизә мараглыдыр бүтүн бунлар неҹә малијјәләшир.\nПул јығылмыр. Мүждәчилик ишини һәјата кечирмәк үчүн чохлу пул лазым олса да, биз һеч кимдән пул тәләб етмирик. XIX әсрдә «Ҝөзәтчи гүлләси» журналынын икинҹи бурахылышында јазылырды ки, бизим архамызда Јеһова Аллаһ дурур, одур ки, тәшкилатымыз «көмәк үчүн һеч вахт һеч кимә ағыз ачмајаҹаг». Бу ҝүнә кими белә дә олуб! (Мәтта 10:8).\nФәалијјәтимиз ианәләр һесабына малијјәләшир. Мүгәддәс Китаб үзрә маарифләндирмә ишимизи чох адам гијмәтләндирир вә бу ишә көнүллү ианә верир. Јеһованын Шаһидләринин өзләри дә бүтүн дүнјада Аллаһын ишини иҹра етмәк үчүн вахтларыны, ҝүҹләрини вә вәсаитләрини сәрф едирләр (1 Салнамәләр 29:9). Бу ишин ирәлиләмәсинә јардым етмәк истәјәнләр ибадәт евләриндә вә топланты залларында олан гутулара ианә ата биләрләр. Һәмчинин ианәләри jw.org сајты васитәсилә дә ҝөндәрмәк олар. Ианәнин чох һиссәсини орта имканлы адамлар верир. Онлар мәбәдин хәзинә габына ики хырда пул салан вә Иса пејғәмбәрин тәрифләдији касыб дул гадын кими сәхавәт ҝөстәрирләр (Лука 21:1—4). Беләликлә, көнлү истәјән һәр кәс үрәјиндә гәт етдији кими мүәјјән мигдарда пул ајырыб ианә едә биләр (1 Коринфлиләрә 16:2; 2 Коринфлиләрә 9:7).\nМүждәчилик ишини дәстәкләмәк истәјән инсанлар һәмишә олуб вә олаҹаг. Биз әминик ки, Јеһова Аллаһ бундан сонра да белә инсанларын васитәсилә Өз ишини ирәли апараҹаг (Мәсәлләр 3:9).\nТәшкилатымыз неҹә малијјәләшир?\nКөнүллү ианәләр нәјә хәрҹләнир?\n«Ҝөзәтчи гүлләси» вә «Ојанын!» журналларыны јүкләјин.


Q=11	C=8	SS=2	LS=0	PS=2	DC=5	LC=0	SD=0	BS=0	G0=31	G1=9	G2=2	DLID=az_RU	BODY=Аллаһ Давуду Исраилә падшаһ сечир | Мүгәддәс Китаб һекајәси\nҜӨРҮРСӘН бурада нә олуб? Бу оғлан индиҹә гузуну ајынын пәнҹәсиндән хилас едиб. Ајы ҝәлиб сүрүдән бир гузу апарыр. Амма оғлан ајынын далынҹа гачыб гузуну онун пәнҹәсиндән алыр. Ајыны исә вуруб өлдүрүр. Һәлә бир дәфә о, асланын да пәнҹәсиндән гојуну алмышды. Гочаг оғландыр, елә дејил? Бәс онун ким олдуғуну билирсән?\nБу ҝәнҹин ады Давуддур. О, Бет-Лехем шәһәриндә јашајыр. Давуд Јессејин оғлудур. Бабасы Овед исә Боаз вә Рутун оғлудур. Онлар јадындадыр? Давуд атасынын гојунларына бахыр. О, Шаул падшаһ сечиләндән 10 ил сонра доғулмушду.\nҜүнләрин бир ҝүнү Јеһова Шамуелә дејир: ‘Хош әтирли јағдан ҝөтүрүб Бет-Лехемә, Јессејин евинә јола дүш. Онун оғулларындан бирини падшаһ сечмишәм’. Шамуел Јессејин бөјүк оғлу Елиавы ҝөрәндә үрәјиндә фикирләшир: ‘Јәгин ки, Јеһованын сечдији адам будур’. Амма Јеһова она дејир: ‘Онун бој-бухунуна вә јарашығына бахма. Ону падшаһ сечмәмишәм’.\nЈессеј икинҹи оғлу Авинадавы чағырыб Шамуелә ҝөстәрир. Анҹаг Шамуел дејир: ‘Јеһова буну да сечмәди’. Сонра Јессеј оғлу Шамманы чағырыр. ‘Јох, Јеһова буну да сечмәди’. Јессеј оғулларындан једдисини Шамуелин јанына ҝәтирир, Јеһова исә онларын һеч бирини сечмир. ‘Оғулларынын һамысы елә будур?’ дејә Шамуел сорушур.\nЈессеј ҹаваб верир: ‘Јох, һәлә лап кичији дә вар, чөлдә гојун отарыр’. Шамуелин јанына јарашыглы бир оғлан ҝәтирирләр. Бу һәмин о Давуддур. Јеһова Аллаһ дејир: ‘Сечдијим шәхс будур. Дур, ҝәтирдијин јағы онун башына төк’. Шамуел Аллаһын дедији кими едир. Давуд хејли кечәндән сонра Исраилин падшаһы олаҹаг.\n1 Шамуел 17:34, 35; 16:1–13.


Q=4	C=0	SS=0	LS=0	PS=4	DC=0	LC=0	SD=0	BS=1	G0=18	G1=8	G2=4	DLID=az_RU	BODY=Әрим дурмадан охујурду | Марина Копалиани\nДОҒУМ ТАРИХИ: 1957\nВӘФТИЗ ТАРИХИ: 1990\nГЫСА МӘЛУМАТ: Марина баҹы вә онун һәјат јолдашы Бадри ики оғлан ушағы бөјүдә-бөјүдә ҹанла-башла тәблиғ едирдиләр. Бадри сонралар өлкә комитәсиндә хидмәт едиб. Гардаш 2010-ҹу илдә вәфат етди. О, сон нәфәсинә кими Јеһоваја садиг галды.\nӘРИМ вә мән илк дәфә Јеһованын Шаһидләри илә 1989-ҹу илдә гоншумузҝилдә таныш олдуг. Ҝиви Барнадзе гардаш гоншумуза Мүгәддәс Китаб дәрси кечирди. Онун Мүгәддәс Китабы јох иди, чүнки о вахт ҝүрҹү дилиндә Мүгәддәс Китаб һәләм-һәләм тапылмырды.\nЕшитдикләримиз чох хошумуза ҝәлди. Истәјирдик Мүгәддәс Китабымыз олсун. Әрим доғма гардашыны ҝөрәндә она деди ки, Мүгәддәс Китаб ахтарыр. Гардашынын ҹавабы ону тәәҹҹүбләндирди. Сән демә, гардашы тәзәликҹә ҝүрҹү дилиндә Мүгәддәс Китабын ән сон тәрҹүмәсини алыбмыш вә бөјүк мәмнунијјәтлә она һәдијјә етди.\nБадри евә гајыдан кими стола әјләшди вә ҝеҹәјә гәдәр бу китабы охуду. Сәһәр ојанан кими јенә башлады охумаға. Мән ишә ҝедиб ҝәлдим, о, һәлә дә охујурду. Ону дајандырмаг мүмкүн дејилди. Буна ҝөрә дә она дедим ки, ахыра кими охумаг истәјирсәнсә, бир нечә ҝүн мәзунијјәт ҝөтүр. О, белә дә етди вә Мүгәддәс Китабы ахыра кими охујуб гуртарды.\nСонра Ҝиви гардаш «Әбәди һәјата апаран һәгигәт» китабы васитәсилә бизимлә Мүгәддәс Китаб дәрси кечмәјә башлады. Севинирдик ки, шәхси Мүгәддәс Китабымыз вар. Бу, лап јеринә дүшдү, чүнки бизим «Һәгигәт» китабымыз јох иди, Ҝиви гардашын исә Мүгәддәс Китабы. Бир ил сонра Бадри илә мән вәфтиз олдуг.


Q=11	C=9	SS=4	LS=0	PS=2	DC=4	LC=0	SD=0	BS=0	G0=33	G1=17	G2=3	DLID=az_RU	BODY=Фиронун јухулары | Мүгәддәс Китаб һекајәси\nИКИ ИЛ кечир. Јусиф һәлә дә зиндандадыр. О, сагинин јадына дүшмүр. Бир ҝеҹә фирон ики гәрибә јуху ҝөрүр вә мәналарыны анламадығындан нараһат олур. Јатмыш фирону ҝөрүрсән? Сәһәри ҝүн фирон мүдрик адамларыны чағырыб јухуларыны онлара данышыр. Амма онлар фиронун јухуларынын мәнасыны ача билмирләр.\nАхыр ки, Јусиф сагинин јадына дүшүр. О, фирона дејир: ‘Мән зинданда оланда, орада јухулары јоза билән бир адам варды’. Фирон, Јусифи дәрһал зиндандан ҝәтирмәји әмр едир.\nФирон јухуларыны Јусифә данышыр: ‘Јухуда једди көк, бәсләнмиш инәк ҝөрдүм. Сонра исә једди арыг вә зәиф инәк ҝөрдүм. Арыг инәкләр көк инәкләри једиләр’.\n‘Икинҹи јухуда бир саплагда јетишмиш једди бөјүк вә долу сүнбүл ҝөрдүм. Сонра једди ҹылыз вә јанмыш сүнбүл ҝөрдүм. Бу ҹылыз сүнбүлләр једди долу сүнбүлү уддулар’.\nЈусиф фирона дејир: ‘Һәр ики јухунун мәнасы ејнидир. Једди көк инәк вә једди долу сүнбүл једди илдир. Једди арыг инәк вә једди ҹылыз сүнбүл дә једди или билдирир. Мисирдә једди ил әрзаг боллуғу олаҹаг. Сонра исә једди ил аҹлыг олаҹаг’.\nЈусиф сөзүнә давам едир: ‘Мүдрик бир адам сеч вә ону једди боллуг или әрзиндә мәһсул јығмаг ишинә башчы тәјин ет ки, ҹамаат сонракы једди илдә аҹындан гырылмасын’.\nБу фикир фиронун хошуна ҝәлир. Мәһсулу јығыб анбарлара топламаг ишинә Јусифи тәјин едир. Мисирдә фирондан сонра ән нүфузлу адам Јусиф олур.\nСәккиз ил кечир. Аҹлыг заманы Јусиф бир нечә адамын шәһәрә ҝәлдијини ҝөрүр. Билирсән онлар кимдир? Дүздүр, Јусифин 10 гардашы! Аталары Јагуб онлары Мисирә ҝөндәрир, чүнки Кәнанда јемәјә һеч нә галмамышды. Јусиф гардашларыны таныјыр, амма онлар ону танымырлар. Билирсән нәјә ҝөрә? Чүнки Јусиф артыг бөјүмүшдү вә башга ҹүр палтар ҝејинирди.\nБу заман Јусиф ушаглыгда ҝөрдүјү јухуну хатырлајыр. Јадындадыр, јухусунда гардашларынын ҝәлиб она баш әјдикләрини ҝөрмүшдү. Инди Јусиф анлајыр ки, ону Мисирә ҝөндәрән Аллаһ имиш вә О, буну јахшы нијјәтлә етмишдир. Сәнҹә, Јусиф бундан сонра нә едир? Ҝәл өјрәнәк.\nЈарадылыш 41:1–57; 42:1–8; 50:20.\nБу һекајәни јүклә вә Аллаһын бүтүн халгы Јусифин васитәси илә неҹә горудуғу һагда өјрән.